Ipinaisi kan mga Anghel an Pagkamundag ni Jesus | Mga Leksiyon sa Bibliya Para sa mga Aki\nAn namamahala sa Imperyo nin Roma na si Cesar Augusto nagpaluwas nin pagbuot sa gabos na Judio na bumalik sa pinaghalian nindang banwaan tanganing magparehistro. Kaya nagbiyahe si Jose saka Maria pa-Betlehem, an pinaghalian na banwaan kan pamilya ni Jose. Madali nang mangaki si Maria kan panahon na iyan.\nPag-abot ninda sa Betlehem, dai nang ibang madadagusan kundi sarong kuwadra, o kulungan nin mga hayop. Duman ipinangaki ni Maria si Jesus. Pinatos niya siya nin malumoy na tela asin luway-luway na ihinigda sa sarong bahugan.\nHarani sa Betlehem, may mga pastor sa luwas kan bangging idto na nagbabantay kan saindang mga ataman na hayop. Bigla na sana, may sarong anghel na nagpahiling sa atubangan ninda saka nagliwanag sa palibot ninda an kamurawayan ni Jehova. Nagkatarakot an mga pastor, pero sinabi kan anghel: ‘Dai kamo matakot. May nakakaugma akong bareta saindo. Namundag ngunyan an Mesiyas sa Betlehem.’ Kan oras mismong iyan, dakulon na anghel an nahiling sa langit, na nagsasarabi: ‘Kamurawayan sa Diyos sa langit, asin katuninungan sa daga.’ Dangan nawara an mga anghel. Ano an ginibo kan mga pastor?\nSinabi ninda sa kada saro: ‘Mus na kita sa Betlehem.’ Nagdali-dali sinda asin nanumpungan si Jose saka Maria sa sarong kuwadra kaiba an saindang bagong mundag na umboy.\nNangalas an gabos na nakaaram sa sinabi kan anghel sa mga pastor. Pinag-isipan na marhay ni Maria an mga sinabi kan anghel asin dai niya lamang iyan liningawan. Binalikan kan mga pastor an mga ataman nindang hayop, asin pinasalamatan si Jehova sa gabos nindang nahiling saka nadangog.\n“Naggikan ako sa Diyos asin yaon ako digdi. Dai ako nagdatong sa sadiri kong kabutan, kundi isinugo Niya ako.”—Juan 8:42\nMga Hapot: Paano ipinaisi kan mga anghel an pagkamundag ni Jesus? Sairisay an nanumpungan kan mga pastor sa Betlehem?\nMaria—‘Naghurop-hurop Siya sa Saiyang Puso’\nNakapakusog sa pagtubod ni Maria sa mga panuga ni Jehova an mga nangyari saiya sa Betlehem\n‘Siya Nanggad an Ginibo nin Diyos na Kagurangnan Asin Cristo’\nSa paglihis nin panahon, dakul an maduda asin maluya an pagtubod. Pakusugon an pagtubod ki Jesus, an ipinanugang Mesiyas asin Hadi kan Kahadian nin Diyos.


Dinakop si Jesus sa Getsemane | Mga Leksiyon sa Bibliya Para sa mga Aki\nNag-agi si Jesus asin an mga apostol sa Kababan nin Kidron pasiring sa Bukid nin mga Olibo. Lampas nang matangang banggi, asin kabilugan kan bulan. Pag-abot ninda sa hardin nin Getsemane, sinabi sainda ni Jesus: “Magdanay kamo digdi asin padagos na magbantay.” Dangan nag-uruinutan pa si Jesus sa hardin asin nagluhod. Sa grabeng kahaditan, namibi siya ki Jehova: “Mangyari lugod an saimong kabutan.” Dangan, nagsugo si Jehova nin anghel para pakusugon an buot ni Jesus. Kan magbalik si Jesus sa mga apostol, nahiling niya na nagtuturog sinda. Nagsabi siya: ‘Magmata kamo! Bako ini an panahon para magturog! Nag-abot na an oras na itatao ako sa kamot kan sakong mga kaiwal.’\nDai nahaloy nag-abot si Judas kaiba an sarong dakulang grupo nin mga tawo na may darang mga espada asin mga pamukpok. Aram niyang yaon digdi si Jesus dahil dati na sindang nagdidigdi kaidto sa hardin na ini. Sinabi na ni Judas sa mga suldados an gigibuhon niya para maaraman ninda kun arin duman si Jesus. Nagdiretso siya ki Jesus saka nagsabi: ‘Kumusta, Paratukdo,’ asin hinadukan niya ini. Nagsabi si Jesus: ‘Ano Judas, tinatraydor mo ako paagi sa hadok?’\nHinampang ni Jesus an grupo nin mga tawo asin hinapot: “Siisay an pighahanap nindo?” Sinabi ninda: “Si Jesus na Nazareno.” Dangan nagsimbag siya: “Ako siya,” asin napaatras sinda tapos nagkaturumba sa daga. Hinapot giraray ni Jesus an mga tawo: “Siisay an pighahanap nindo?” Nagsabi giraray sinda: “Si Jesus na Nazareno.” Nagsimbag si Jesus: ‘Sinabi ko na saindo na ako siya. Pabayaing makahali an mga lalaking ini.’\nKan mapag-isip-isip ni Pedro kun ano an nangyayari, naghugkot siya nin espada, tinigbas si Malco na uripon kan halangkaw na saserdote, asin natakras an talinga kaini. Pero dinutan ni Jesus an talinga kan lalaki asin pinarahay siya. Tapos sinabi niya ki Pedro: ‘Halia an espada mo. Kun makikilaban ka gamit an espada, magagadan ka paagi sa espada.’ Dinakop kan mga suldados si Jesus asin iginapos an mga kamot niya, dangan nagdurulag an mga apostol. Dinara siya kan mga tawo ki Annas, an panginot na saserdote. Pigparahapot ni Annas si Jesus tapos ipinadara siya sa harong kan Halangkaw na Saserdoteng si Caifas. Pero ano daw an nangyari sa mga apostol?\n“Sa kinaban magkakaigwa kamo nin grabeng kasakitan, alagad kusugan nindo an saindong buot! Dinaog ko an kinaban.”—Juan 16:33\nMga Hapot: Ano an nangyari duman sa hardin nin Getsemane? Ano an manunudan ta sa ginibo ni Jesus kan bangging idto?\nI-share I-share Dinakop si Jesus


Home / Legazpi City / Masbate / News / Placer / Babaeng pulis, sinuntok, sinipa, hinabasan pa sa Masbate\nBabaeng pulis, sinuntok, sinipa, hinabasan pa sa Masbate\nBicol Standard Newspaper Thursday, December 21, 2017 Legazpi City, Masbate, News, Placer\nLEGAZPI CITY (Bicol Standard) –Sarong babae na miembro kan PNP na taga Ligao City, Albay, alagad distino sa Placer, Masbate an binogbog kan pakatapos na habonan kan mayong trabaho sa residente kan Barangay Katipunan sa nasambit na banwaan.\nSi PO1 Melanie Ruivivar y Juarez, 32 anyos, distino sa Placer MPS, pero taga Barangay Calzada, Ligao City, an nagsapo nin mga bakrus asin rungas sa lawas kan siya atrakahon kan suspechadong si Arnel Bertulfo y Tonacao.\nAn incidente nangyari, alas 3:40 nin aga kan Disyembre 19, mientras na an victima papuli sa saiyang pig-aarkilang boarding house sa nasambit na banwaan.\nEnot kaini, hinapot suboot kan victima an suspechado kun ano an saiyang pangaran, para sa seguridad kan mga tawo na nag-eerok sa lugar.\nEn vez na magsabi kan saiyang pangaran, sinipa pa lugod an victima nan aka sakay sa saiyang service na motorsiklo.\nSinuntok pa an victima sa pandok asin sa ibang parte kan saiyang lawas, dagos inagaw an sling bag kan babaeng pulis na may laog nin mga personal na kagamitan.\nIdinalagan sa Municipal Rural Health Unit an victima para ipabulong.\nMientrastanto, na-arrestar kan mga awtoridad an suspechado sa ginibong hot pursuit operation.\nYaon ngonian sa Placer MPS an suspechado, mantang pig pepreparar an mga caso na isasangat contra saiya.\nBabaeng pulis, sinuntok, sinipa, hinabasan pa sa Masbate Reviewed by Bicol Standard Newspaper on Thursday, December 21, 2017 Rating: 5


SA RE-ORIENTATION KAN NAGA AIRPORT: Hinalian budget, San Jose Airport igwa nang fondo sa 2018\nAn Naga Airpot sa Pili, Camarines Sur na perang taon nang pig-oorolayan an re-orientation kaini alagad dai na kabali sa national budget sa 2018 envez nakabali sa may prosupuesto iyo an puponan pa sanang construksyon kan San Jose Airport sa Brgy. Pogay, San Jose, Camarines Sur na sakop kan ika-apat na distrito ni Diputado Noli Fuentebella.\n‘’Nawara na si budget para sa aeropuerto sa Naga, para sa 2017 asin dai na kabali sa 2018 national budget alagad an igwang budget iyo an San Jose Airport na kaipuhan ma-ipaliwanag kan Department of Transportation (DOTr) kun ano si nangyari kun nagribay nin plano tano ta mayong consultasyon’’.\nIni an mga pahayag ni Bise Presidente Leni Robredo kan mag-atubang sa ambush interview asin kan ihapot kan Bicol Mail an isyu sa haloy nang plano sa re-orientation kan aeropuerto. Nag-atubang siya sa miembros kan media antes gibohon an miting kan Technical Working Group (TWG) kan Calabanga Infirmary Hospital sa Sitio Labog, Calabanga.\nDuwang taon na an nakakaagi an dating DOTC igwang nakatagamang P3.5 bilyon para sa sinambit na proyecto sa aeropuerto.\nSinabi ni 3rd District Congressman Gabriel H. Bordado Jr. kan tercer distrito kan Camarines Sur, an General Appropriation Act para sa 2018 pendiente pa sa debate kan senado asin dadarahon niya an isyu sa Bicameral Conference Committee.\nSa ginibong forum on PNR modernization sa Ciudad nin Naga dai palang nahahaloy, hinapot na an isyu sa aeropuerto ki Undersecretary Cesar Chavez na dai man nasimbagan.\nKun magigirumdoman may duwang taon na an nakakaagi, segun pa sa bise presidente an dating DOTC nagkaigwa na kaidto nin pag-presentar asin pinaliwanag pa sa mga Bikolando si direkyson kan aeropuerto.\nIgwang feasibility study an ahencia na kun haen may tolong pagpipilian na iyo an minasunod; enot si pagpalaba kan runway alagad iginilid ini huli ta magastos nin dakulang cantidad na makakakan pa an tinampo sa national highway na kaipuhan maggibo nin bagong lugar kan tinampo, ika-duwang opsyon iyo an paghanap nin bagong lugar sa Pamplona o sa Libmanan alagad dai ini pigconsiderar envez pinaboran an pag re-orient kan aeropuerto na iyo an dapat ma-implementar. May dugang giraray na gastos dahil ta may apektadong mga paraoma.\nNaging envuelto pa kaidto si Ateneo de Naga University na iyo man si bahala sa social preparation alagad sa ngonian hinali si prosupuesto na dating nagcacantidad nin P3.5 bilyon, ‘’ano gustong sabihon nagribay na nin plano dapat ma-ipaliwanag asin paagihon sa consultasyon, sabi pa kan bise presidente.\nSa plano kan dating DOTC an proyecto sa Naga Airport dapat punan ngonian na taon asin matatapos sa 2019 asin pig-aseguar pa kaidto kan ahencia na mayo sa plano na ibalyo an aeropuerto sa ibang lugar kan Camarines Sur.\nAn propuestong San Jose Airport saro sa mga proyecto ni Diputado Fuentebella nagkaigwa nang ground breaking ceremony kan Febrero 2017 na naging mayor na bisita si DOTr Secretary Arturo Tugade.\nAn pagpahiwas kan Naga Airport, enot nang pigplano kan panahon ni dating Presidente Joseph Estrada dai natapos an saiyang termino asin dagos nang dai narealisar an proyecto na pigpunan na kuta si orolay sa pagpahali kan mga apektadong paraoma.\nNagribay si dating Presidente Gloria Macapagal-Arroyo na saro man sa nagpangako alagad dai man narealisar. (DPA)


DPWH Bicol pinapadalagan kan manga hali sa Rehiyon 8\nCiudad nin Legazpi – Apesar nagkaperang mga Bicolanong opisyal kan Department of Public Works and Highway (DPWH) sa Bicol calificado na magpugol nin halangkaw na posisyon alagad dai natatawan nin prioridad kan saindang opisina sentral na pinamamayohan ni Sekretaryo Mark Villar envez hali sa Rehiyon otso.\nSa sombong kan ibang opisyales kan DPWH Bicol na nagsayuma nang magpasambit kan saindang pangaran, saindang pig-ehemplo si tolong mga Bicolanong district engineers na anas calificado na magpugol kan puestong assistant regional director alagad iginilid sana envez an pigtukahan ni Villar iyo si Gerald Pacanan na dating district engineer kan DPWH 2nd District Engineering Office kan Leyte, sakop kan Rehiyon 8.\nKan nakaaging aldaw nagbalik na sa puesto sa DPWH Bicol na nakatapos nang magkumple kan anom na bulan na suspension kan Ombudsman kan destino pa sa Rehiyon 8, Regional Director Virgilio Eduarte.\nAn tolong mga Bicolanong interesado sa sinambit na posisyon na nagsumiter pa kan saindang aplikasyon alagad iginilid sana iyo sinda Edilberto Ativo, district engineer (DE) kan Sorsogon; Ricardo Gutierrez, dating DE kan Camarines Norte; asin Simon Arias, an presenting DE kan Albay 1st District Engineering Office.\nSinda Gutierrez asin Ativo parejong pataw-pataw sa ngonian sa opisina rehiyonal.\nKun igwa man Bicolanong napugol nin halangkaw na puesto pigdestino sa Eastern Visayas na pigtukahan ni Villar bilang assistant regional director siring kan nangyari ki dating Masbate district engineer Walter Lubiano.\nAlagad dai ngani nag-apat na bulan sa posisyon kasunod kan saiyang mandatory retirement.\nAlagad sinabi pa na mayo sindang magiginibo huli ta diskresyon ni Villar kun siisay an saiyang nonombrahan sa arin man na posisyon kan saindang ahencia.


Minatubod Ako Sa Diklom: September 2006\nMidbid ko an lugar sa duwang bagay sana. Enot si mga seminarista na nakairibahan ko kaidto asin mga nagin amigo ko naman sagkod ngonyan asin an rodeo na pirang beses ko naman nadalan sa lokal na programa asin sa Living Asia. Sa mga seminarista, tanda ko sinda bilang mga marhay pumorma, dakul parati an bisita, mga may-kaya an kadaklan asin an saidang tataramon na agid sa Bisaya asin sa samuya sa Rinconada. Sa rodeo man, mas nagigiromdoman ko an mga cowboys kan Mehiko asin an Amerika na nagbabaradilan asin mga nakalunad sa matatandos na kabayo arog kan Marlboro Country.\nKaining nakaaging semana, kan huring Biyernes, nagduman ako kaibahan an historyador na sinda Danny Gerona kan Ateneo de Naga University, Fr. Manny Zagada kan Minor Seminary, Fabie Arejola kan Museo Conciliar de Nueva Caceres asin si Clod Ceron kan UNC museum. Gabos kami, enot pa sanang nakaabot sa lugar na idto pagkatapos nin haros limang oras na biyahe hale sa Naga. Puminondo kami sa Pilar, Sorsogon nganing igarahe asin iwalat si darang awto sa parokya dangan luminunad kami sa fast craft na kun dati kaidto aaboton nin apat na oras, ngonyan, duwang oras na sana. Malinig an lunadan asin an pier, dawa may darang kamundoan parati an mga terminal para sa sakuya. Kadakul mga aking nagpapabakal nin mga dulsing pili asin iba pang kakanon na sinayumahan ko nin huli ta gatok pa man an sakuyang tulak sa kabasugan asin dakul na akong bitbit. Siring sa mga nahiling kong mga paratinda, may hararom na pagtios sa mata kan mga aking idto na dapat ngani mayo duman kundi yaon sa eskwelahan.\nEksakto alas kuwatro nin hapon nagtunog an sadit na barko, senyal na pwede nang palaogon an mga pasahero. Makaskas si dalagan asin tulos kaming nakaabot sa Masbate bago pa magtanog an bagtingan para sa orasyon. Sa pagpaduman, sinabat kami nin magkapirang mga isla nin puting gapo na may mga saradit na kuweba. Nin huli ta garo akwaryum si samuyang lunadan, dai mi na nahiling si mga dolphins asin mga pating na kun paminsan-minsan daa kaidto mahihiling mo sa biyahe.\nTolong isla an nasabing probinsya, an Ticao, an Burias asin an Masbate. Sa huring pag-adal minaluwas na an probinsya saro sa pinakatios na lugar sa Bikol. Bagay na nahiling kong totoo nin huli sa halakbang na distansya kan mga tios asin mayaman sa lugar. May mga hacienda asin rancho alagad kadakul man na migrante na bako man mga orihinal na taga-duman alagad sa Masbate na piniling mag-erok asin makisugal sa buhay. Bagay na minsan kaidto totoo naman nin huli ta sa lokasyon kan Masbate na iyo man an pinapahingaloan kan galleon na sinabi sa lektura ni Sir Danny Gerona katakod kan ika-38 anibersaryo kan pagmukna kan diyosesis kan Masbate. An mga isla man kan Masbate minaatubang sa iba pang parte kan Pilipinas kun kaya minsan sa mga panahon na ini, dai manigaran na an penomenon kan migrasyon nakaulakit naman sa kultura asin tataramon kan mga Masbatenyo. May mga lugar na an tataramon Cebuano naman asin igwa man mga Ilonggo dangan an mga yaon sa San Pascual na nakaatubang sa Pasacao iyo sana an nagtataram kan Bikol-Naga. Kun iisipon garo sadit na Pilipinas an Masbate kun saen mahihiling niyato an pagsarabatan kan kultura. Mahihiling man niyato kun pano pinapatios lalo an lugar kan maating sistema nin pulitika asin an ralaban kan mga militar asin mga NPA. Alagad kun susugon an lektura ni Gerona mahihiling an orog kagayon na kultura asin yaman kan nasabing probinsya na pwede niyatong sabihon napabayaan sa paglihis kan mga panahon. An kadaklan sa saiyang mga aki naghale asin dai man talaga nag-erok sa Masbate asin nagmukna nin mga negosyo asin kabuhayan na pwede kutang nakapagtao nin mga oportunidad sa trabaho asin orog na pagtalubo kan klase nin buhay.\nSa ginibong lektura ni Gerona tinawan niya nin pasugmadan an mga tawo nganing magkaigwa sinda nin magayon o kun dai man hararom na pagkaaram kan saindang istorya bilang sarong banwaan na nag-ako kan Kristiyanong pagtubod. Isinalaysay ni Sir Danny an kahalagahan kan Masbate sa panahon kan mga Kastila asin an yaman kan nasabing lugar na luhay-luhay na inuubos kan mga kapitalista na mayo man pagmakulog sa Masbate. Alagad sa ginibong lektura ni Sir Danny na pinagmawot asin pinagmarhay na mangyari kan diyosesis sa pangengenotan ni Obispo Joel Z. Baylon asin kan mga maestro asin maestra kan mga taga-Liceo de Masbate nagkaigwang bagong giya asin kusog an mga tawo sa pagsalingoy sa nakaagi asin pag-atubang sa bagong kaagahan para sa lugar.\nSa halipot na lektura ni Gerona tinawan niya nin panamit pa sana an Masbate na apwera sa pagiging midbid sa rodeo, ini man an “gateway of the galleons” kan panahon kan mga Kastila. An halaga kan galleon susog ki Gerona nangangahulugan nin buhay na ekonomiya sa laog kan sarong taon na kun ini minaabot sa Manila, ini sinasabat nin Te Deum, pagbagting kan mga kampana asin sarong bulan na baraylihan asin irinuman sa plaza pagkatapos kan anom na bulan na paglakbay sa dagat. An Masbate, sigun ki Gerona an naging pailihan kan galleons na maabot haling Acapulco o maluwas hali sa Manila. Ini an stop-over kun saen nagkukua nin mga dugang na rikositos asin tubig na sinasabi sa mga testimonya na managom asin daing parong. Maluwas nin sarong libro si Gerona manungod sa galleon. Abangan ta ini.\nSa isyu na ano ta an Masbate parte kan Bikol, poon pa sa kapinonan, sinimbag ini ni Gerona sa paagi kan nasabing pagbarangaan kan mga misyonero kan mga designadong lugar na saindang pagmimisyonan. An barangaan na ini kan simbahan kaidto iyo na an naging basehan kun tano minsan sa panahon na ini parte an Masbate kan Bikol. Bagay na marhay para sa mga gabos nin huli ta kaipuhan niyato na orog na masabotan an Masbate. Sa bagay na ini, kaipuhan niyatong orog na pakusugon an pagkamidbid sa sadiri niyatong kahimanwa. Makamundo na bakong gabos nakakaduman nin huli gayod sa kamahalan kan pamasahe asin rayo alagad minsan si may kaya dai man nagmamawot na magduman nin huli sa mga enot na niyatong nadangog na maraot. Alagad, papatunayan na sala kita, bakong harayo an Masbate sa satuya, yaon digdi an mga pambihirang yaman kan Bikol na kun mas lalo niyatong pakikinabangan asin matatabangan man an mga tugang niyato duman na mahale sa maating sistema nin pulitika na bako man na harayo sa eksperinsya niyato digdi sa peninsulang Bikol, bakong harayong isipon na pwede kitang makatipon nin kusog na orog na mapauswag kan lamabang saro satuya.\nSinabat kami sa Masbate nin mga bagong bagay asin paghiling na bako kitang harayo sa lambang saro. An makamundong pagpabaya kan lugar, mahiwas na eksperinsya kan Bikol. An kapagtiosan luyap, alagad may mga tawo asin institusyon na arog kan diyosesis asin kan Liceo na mabalukat kita sa kaoripnan kan hawak asin kalag. Sinabi kan hoben na obispo kan Masbate na an kultura kan banwaan iyo an kalag kan banwaan, bagay na labi ko ikinaogma nin huli ta nangangahulugan ini nin mas mahiwas na pagsabot sa pagtubod. Yaon an sarong pastor na dai lamang ikukulong an saiyang karnero sa tukal, kundi mimidbidon an saiyang mga karnero asin an kultura ninda. Yaon an pastor na minsan istranghero, hihingowoan niyang makisumaro sa paglakbay kan saiyang mga nasasakupan bilang katuwang sa pagtalubo asin pag-uswag. May mga nanumpungan man na katuwang an pastor nin huli ta nagtubod siya sa kakayahan kan mga karnero. Sinabi kan obispo sa saiyang mensahe na an mga laiko na mismo kan Masbate an naghingowa asin naghimo na mapangyari an selebrasyon kan saindang anibersaryo, sarong indikasyon na an simbahan orog na buhay, orog na nagtatalubo, orog na nagbabaklay sa dalan nin pagtubod. Nakukua kitang kasurog sa Masbate, mga tawong andam asin bukas na pangatamon asin orog na mamidbiran an kultura na pinakalag kan satuyang banwaan. May kasurog kita sa Masbate, siya an masabat satuya asin an saiyang banwaan.\nPosted by Kristian Cordero at 11:30 AM 2 comments:\nPosted by Kristian Cordero at 9:36 AM No comments:\ni think i am ready to believe in love again.\nPosted by Kristian Cordero at 10:22 PM 1 comment:\nPosted by Kristian Cordero at 6:37 PM 1 comment:\nSometimes, we romanticize the way we look at ourselves as a wounded people. But, in reality, we are just plain wounds, only plain wounds.\nPosted by Kristian Cordero at 6:34 PM No comments:\nPosted by Kristian Cordero at 6:26 PM No comments:\nPosted by Kristian Cordero at 6:17 PM No comments:\nPosted by Kristian Cordero at 7:06 PM 1 comment:\nAN PULITIKA KAN PAGSURAT\nGabos na sinusurat igwang sadiring pulitikang pigtutulod tanganing an pilosopiya asin pagtubod kan nagsusurat mahihiras asin makaimpluwensya sa pag-isip kan saiyang parabasa. Igwa man ining katuyuhan na makapagpahayag, magmukna nin dayalogo o dakul na pag-orolay sa mga bagay-bagay na may koneksyon sa mga tawong kaiba sa pinag-oorolayan. May mga nagsusurat man na book seller sa mga amag asin anay nin huli ta dai man talaga nin ini pigpapabasa sa kapwa tawo. Bako sinda an pigtutukoy ko sa artikulong ini. Igwang sinusurat na pwedeng makapagpoon nin debate sa plasa, igwa man na sinasaray sana asin nakakapaimbong nin tamong, nakakapalaad nin puso, nakakapurisaw nin isip.\nAn mga parasurat igwa man kanya-kanyang pigsusunod asin pigpapasunod na pulitika kan saiyang pagsurat na dara kan manlain-lain na implwensya kan komunidad na saiyang kinamumugtakan. Ta an pagsurat sarong pulitikal na gawi. Sarong pagpahayg nin kapangyarihan gamit an tataramon. Sa katiriponan nin mga parasurat sa Bikol, igwang kanya-kanyang istilo an mga parasurat sa Kabulig. Yaon man ang paghingowa na manumpongan an sadiring boses sa paagi nin halawig na pagmasid sa kapalibotan na sinasabayan nin pagbasa nin mga obra, pagdalan nin mga pelikula, paglaog sa mga museo asin pag-adal kan istorya asin kultura kan komunidad. Nangangahulugan na an sarong parasurat, saro man na artista arog kan mga pintor, iskultor, aktor sa teatro asin iba pa. Kun paramukmo an parasurat, asin dai nagluluwas kaipuhan na ribayan na an saiyang kalendaryo. Alagad iba sa mga artista sa pelikulang pinirata, bakong pandok an kapital kan mga parasurat na an iba ngani mas pinipiling dai mamidbiran ta may mga parasurat na mas marhay nang mabasa na sana kisa sa mahiling pa.\nAn paghanap nin boses sa pagsurat, saro man na pulitikal na gawi siring na pinipili kan parasurat an tataramon na saiyang gagamiton o (baka sa mas romatinkong pagtaram) an tataramon an nagpipili sa parasurat. Sa kaso kan Bikol, an aktibong nagsusurat an may bentahe nin huli ta an tataramon ta giraray pa sanang inoogbon. Sa pagogbon na ini an pirang media sa Bikol, mga babasahon sa simbahan, mahihiling na igwang dakulang pagbalubagi sa suanoy na mga tataramon. Sarong obserbasyon iyo na an sarong Ingles na tataramon, gibohon o patanogon na Kastila asin ini maluwas na Bikol. Sa sarong paghiling makasupog na an proseso nin paghanap kan satuyang tataramon minaagi sa duwang (makapangyarihan) na tataramon na parehong naging mga mahistrado asin hade kan panahon nin kolonyalismo. An bagong Bikol, boot sabihon, minagikan o kinukua sa tataramon na Ingles na mas harani na sa presenteng henerasyon asin an Kastila man na yaon sa harayong memorya kan satuyang sintido. Ingles na ginubingan nin piot na Kastila, binabanderang Bikol. Paano hihilingon an penomenon na ini? Sa mga angheles asin kerubim kan tataramon na Bikol, pwedi nang magbuhat si mga gadan nindang kaibahan. Sala nin huli ta bako ining maimbod sa tataramon. Tinuyaw ako nin sarong parasurat na kun binabasa niya daa an sakuyang mga obra garo mayong kapinohan nin huli ta nagsasaralak an mga tataramon Bikol lalong lalo na an Rinconada asin Naga-Bikol. Sa sakuya, dai ako nagtutubod na an lenggwahe sarong gadan na kinuktkot ta na sana. Kun baga an ginigibo kan parasurat ngonyan, autosipya na sana. Dai. An tataramon na Bikol, nagdadakul asin nagdadakul, duwang magkasalungat na sulog an namamatian, alagad, yaon digdi an mas dakulang anggat na gusto kong kugoson. Hipnoan kun baga ang nangyayari. Ta sa pagbilog nin sarong tataramon, kaipuhan na tiponon an gabos na pwede niyatong makua asin mapakinabangan. Nagtutubod man ako na an tataramon surugpon sana man.\nKun siisay man an madesisyon kaini, mayong iba kundi an indibidwal na parasurat. Sa mga parasurat na nagtutubod na kaipuhan na pangatamanon an orihinal na Bikol, dai akong kontrang opinyon o anu pa man sa sainda nin huli ta aram ko na sa laog kan satuyang boot yaon an dakulang pagmakulog asin pagkamoot sa satuyang tataramon na musika sa satuya, alagad bako man na gabos na musika, magayon, kaipuhan ta man nin makanos, nin rapsak, nin tagalpo, nin lubak nin huli ta arog kaiyan an proseso asin ini an pulitika kan pagsurat na sakuyang pinili. Halaton tang mag-abot an iba pang lenggwahe na hali sa iba-ibang kultura na nin huli kan makusog na dominasyon nin sulnupan na pag-isip naipasipara ta na sana alagad yaon lang ini sa gilid kan satuyang paghiling. Halaton ta an mga obrang Bikol na hahaluan nin mga tataramon sa bakla, na baga unaon niyatong hali sa ibang planeta. Halaton niyato an eksperimento kan tataramon na gigibohon kan mas poderosong boses. Halaton ta na gabaon an ginigibo tang kanon. Nin huli ta an arte, kaibahan na an literatura bago sanang dapat basahon sa mga hardin na may kandilang sinul’an kundi ini dapat magin rebolusyunaryo. Tumang ini parati.\nDaing sala sa ginibong tuyaw sa paghiling ko, normal ining reaksyon nin sarong orihinal na nagtataram kan tataramon. Ako an dayo, an ngimot asin dila ko dai man namundag na an “asin” may boot sabihon na “and” kundi si ”maasgad, si panimpla”, ako an parasurat na nagdakula na an Bikol-Naga nadadangog ko sana sa mga padi, sa laog kan simbahan. Namoot ako sa tataramon na ini, asin padagos pa man an sakuyang pakikipagrelasyon digdi, nilalaog ko an boot kan tataramon na ini siring na nahulog man an boot ko sa saiyang mapag-ampon na pangataman. Sa tataramon na ini nahiling ko na an katikapoan pwedeng hipnoan kan mga tataramon duman sa Rinconada, duman sa kun an mga tawo magtaram garo mga gamgam, kun nagbibilog ako nin bagong diksyunaryo, dai ko iyan aakoon. Sa enot garo makalawi alagad arog sana iyan kaiyan, mas lalong mararom an relasyon pag-abot kan panahon na an tataramon iyo na an mahipno kan mga pagmati na yaon sana sa puro kan satuyang dila. Gusto kong sambiton si sinabi ni Filomeno Aguilar na nagluwas sa Gibon kan Ateneo de Naga University: “We in Naga, of course, like to think that ours is the “pure Bikol”. But how did we come to think of Naga Bikol as pure thereby relegating Legaspi Bikol to the level of an “impure” imitation or to a corrupted form (as Chabacano is to Spanish or Papua New Guinea’s Pidgin to British) Might not this “impure” Bikol in Legaspi be an older form of the language since it bears the hallmarks of being more complicated form of Naga Bikol? (In linguistic theory, the older and more isolated a language, the more complicated the structure is).\nAno an masasabi ta sa media sa Bikol na ginagamit an tataramon na Bikol sa paagi man nin pagtulod kan saidang sadiring bokabularyo? Digdi ko nahihiling an radikal na pagbago nin pag-isip kun saen kayang darahon an tataramon kan pulitika na satuyang itinutulod, Kun igwang pagmakulog sa tataramon, hihingowaon kaini na pangatamanon an bukal alagad dai man dapat sugongon an bukal ta iistaran na ini nin namok. Siring na an mga parasurat igwang sadiring pulitika na pigtutulod, maluwas na an madadaog iyo an literatura na sugong, an literatura na luum, an tataramon na ikinahon. Dakulang kalaban an media. Alagad kaya man na ining labanan sa paghiling ko kan akademya na magtukdo kan sadiri niyatong literatura, bukas, nagsasalingoy, asin dai nagsasara na an natatada na sana kun Bikol an pag-oolayan iyo an Sarung Banggi asin Osipon kan Daragang Magayon.\nPosted by Kristian Cordero at 7:02 PM 3 comments:\nPosted by Kristian Cordero at 10:29 PM No comments:\nPosted by Kristian Cordero at 10:02 PM 1 comment:\nPosted by Kristian Cordero at 2:44 PM 1 comment:


Bicol salbado sa ASF-DA\nPili, Camarines Sur – Nagkaperang mga putahe nin karning orig, kabali na an masiram na lechon pigsarama-samaan sa ginibong ‘’boodle fight’’ na pinangenotan ni OIC Regional Executive Director Rodel P. Tornilla kan Departamento de Agricultura asin iba pang mga swine industry stakeholders nganing ipaheling ninda sa publiko na an rehiyon Bicol salbado sa African Swine Fever (ASF).\nPig-asegurar ni Tornilla an mga consumedores na mayong peligro sa ASF an rehiyon Bicol mientras na padagos na nagiging estricto sa pagbantay sa mga karnihan sa mercado an National Meat Inspection Services nganing maseguro kan publiko an kalinigan kan mga pinapabakal na karning orig.\nKabali sa nagparticipar sa pangudtohan kan Lunes, Septiembre 16 na ginibo sa opisina rehiyonal kan DA Bicol iyo an mga DA attached agencies siring kan National Meat Inspection Services asin an Bureau of Animal Industry (BAI) Veterinary Quarantine Services, presente sa ‘’boodle fight’’ asin nakisabay sa pangudtohan iyo an pamayo kan Provincial Agriculture Office sa Camarines Sur, Phil. Information Agency, asin Camarines Sur Chamber of Commerce and Industry, Private feed millers, miembros kan media asin empleados kan DA. An Univet Nutrition and Animal Healthcare Co. (UNAHCO iyo an nagpadreno kan boodle fight.\nAn DA padagos an saindang coordinasyon sa mga attached agencies asin LGUs, pribadong sektor asin industry stakeholders asin naghimo na nin mga lakdang tanganing maprotehiran an rehiyon contra sa ASF.\nNag-apelo an ahencia sa publiko na ano man na insidente nin helang sa hayop dapat ipaabot tolos sa saindang mga respektibong municipsyo, ciudad asin sa provincial veterinary offices. (DPA)


Iyo na ini an panahon na kaipuhan maghorophorop kita gabos na mga Katoliko asin Kristiyano sa Kabikolan. Sa nag-aguing ginatos na taon poon na darahon kan mga Kastila an debosyon ki Nuestra Señora de Peñafrancia asin ki Divino Rostro, ngonyan lang na taon mayo nin celebracion an Fiesta kan Kabikolan.\nAnom na bulan poon magka-lockdown asin quarintina sa nasyon huli kan Covid-19 pandemic, sagkod ngonyan dai pa kita makahiriro asin mayong buelo an pagcelebrar kan fiesta kan pigmimirar niyatong Ina kan Kabikolan.\nMayo kitang maguinibo.\nMismo an gobyerno asin an Simbahan Catolika an nagboot na tanganing dai maglakop an dai naheheling na corona virus kansilado an Peñafrancia Fiesta ngonyan na taon.\nMayong Traslacion, mayong Fluvial Procession o Sakay, mayong Miss Bicolandia beauty Pageant, lalo na an Mr. Bikolandia o Miss Gay Bicolandia, mayong mayor na tiripon-tipon arog kan auditorium o engrandeng party, mayong suru-suan sa laog kan Cathedral, kan Peñafrancia Shrine o sa Basilica, mayo nin Trade Fair o exhibits na madurukutan an mga tao. Bawal yan gabos asin an magbalgar pwedeng makastigo o ma-ikunkon sa kalabuso.\nSa kasunduan kan Simbahan asin Gobyerno lokal kan Naga ini-enkamenar an gabos na sa laog na lang kan kanya-kanyang harong an celebrascion kan fiesta, an pagpamibi asin paghorop-horop.\nMayo man talaga nin aktwal na pagdakit kan imahen ni Ina hali sa daan na estada, Peñafrancia Shrine, o Basilica pasiring sa Cathedral kan nagtalikod na Viernes pero maski daing Traslacion, segun sa report sa radio, igwa pang mga agit-agitan na devotos ni Peñafrancia na nagfuersa pang maglakaw hali sa Basilica o Peñafrancia Shrine pasiring sa Cathedral.\nMay facemasks asin faceshields man daa, may social distancing pa.\nAn siyam na aldaw na novenario sa Cathedral padagos pa man giraray pero dikit an taong pig-papalaog sa pwertahan kan simbahan.\nSa harong na lang daa mag-novena sabi kan mga awtoridad sa Simbahan asin gobyerno.\nMayo nin Sakay sa Sabado, mayo nin punsyon o karakanan sa parteng centro kan ciudad nin Naga sa kaaldawan o sa parteng Francia o San Felipe, Liboton asin Calauag sa aldaw na Domingo. Pwede man garo kun dai mapugulan basta dikit an pwesto asin dikit an tao.\nAn pagcelebrar nin Fiesta kan Kabikolan sa bulan na Septyembre taon-taon dinara kan mga Espanyol digdi sato tanganing mapapusog asin mapalakop an pagtubod ki Santa Maria asin sa saiyang Aki na si Jesukristo sa parteng ini kan kinaban asin tanganing mauntok si mga epidemya arog kan cholera asin giyera asin tag-gutom, na uminagui sa Bikol kan mga panahon.\nAlagad ngonyan na nasa bangbangan kita kan pandemya maghorop-horop na daw kita, dai ta pagbasolon an gobyerno, an simbahan, an ibang nasyones kan kinaban ta naglakop an Covid-19 sa enterong kinaban.\nNaapektaran pati an ekonomiya, asin pagbuhay kan milyones na mga tao pati digdi sa satuyang lugar.\nMaghorop-horop na kita: saen kita naka sobra o saen kita nagkulang?\nKun odok sa boot an satong pamibi, bakong saguin-saguin o paheling sana o pasale tibaad dangogon kan satuyang Ina asin kan Mahal na Diyos mismo kun kita magka-igwa nin pagbabago sa satuyang boot asin gawi-gawi.\nPalakupon sa bilog na kinaban an liputok na pagkamoot sa kapwa tao asin sa gabos na nilalang kan Kagurangnan arog kan kapalibutan.


75 positivo sa Covid-19 sa mga pig-swabbed kan SCT\nIgwa nang 75 mga positivo sa coronavirus disease sa 565 residentes sa mga barangay kan Ciudad nin Naga na pig-swabbed kan grupo kan Swab Cab Team (SCT) kan Office of the Vice President (OVP) na pigtutuyo na sa mga residencia na igwang naka-home quarantine asin si mga nasa quarantine facilities kan City Hall.\nSi Raffy Magno namamayo kan SCT nagpahayag sa Bicol Mail na madali nang matapos an saindang pagtuyo sa mga barangay asin quarantine facility na sinda mismo an naka-obserbar kan nakaaging semana sa saindang paglibot veinte por ciento an mga nagpopositivo asin may sintomas.\nSa saindang pinaluwas na datus kan Lunes, Hulyo 12 nagsakat sa 13.27 por ciento an positivity rate.\nAn lokal na gobierno kan ciudad na katuwang kan proyekto ni Bise Presidente Leni Robredo iyo an nagdadara kan mga pasyente sa mga nagpopositivo sa isolation center kan LGU alagad depende kun puede sa home quarantine nalang kun igwa sindang sadiring cuarto asin comfort room.\nDinara sa Naga an proyekto huli ta halangkaw an caso sa Covid-19 mala ngani sarong bulan pigpasa-irarum sa modified enhanced community quarantine.\nSinabi pa ni Magno an listahan kan mga dapat ipa-swab hale sa Contract Tracing Center kan ciudad nganing aram ninda an liliboton na barangay asin facilidad sa cuarantina.\nAn SCT igwang darang tres mil na test kit para sa Ciudad nin Naga, mantang andam sinda magluwas sa iba pang mga municipalidades sa Camarines Sur na kaipuhan sanang maki-partners sa sainda an LGUs.\nDakulang bagay na igwang koordinasyon sa Office of the Vice President asin District Office ni Congresista Gabby Bordado na yaon man sana sa Naga nganing madali mabisita an mga nasa home quarantine asin quarantine facility kan LGU, sabi pa ni Magno.\nSi Congresista Bordado nagpahayag an Swab Cab pigpunan sa NCRPLus Bubble kan opisina ni VP Robredo sa paagi kan Bayanihan e-Ataman kan bulan nin Abril asin nagdara sa Ciudad nin Naga kan Hulyo uno ngunian na taon. (dpa)


Pambulang na manok, hinabas sa harong kan padi - BICOL STANDARD | Bicol News\nHome Albay Bicol Police Report Pambulang na manok, hinabas sa harong kan padi\nPambulang na manok, hinabas sa harong kan padi\nDARAGA, ALBAY— Malipot na panahon. Siribot na mga tawo huli sa Pasko. Ini an duwa sa mga itinutokdong rason kan parateng harabasan ngonian. Yaon sa listahan kan mga para-ikit an mga pambulang na manok na madaling idispachar huli sa kadakol na mga nakaschedule na burulang\nKan sarong aldaw, ultimong an pulang pambulang na manok na nakagakod sa laog kan residencia ni Padre Mata kan Lorete Subdivision, sa Barangay Sagpon sa banwaan na ini an hinapit pa guiraray kan parahabon.\nAn kagsadire kan pambulang na manok iyo si Perfecto Macires y Bongambal 57 anyos.\nBase sa sumbong ni Macires, duwang bulan na niyang pig-eestira an saiyang manok na pambulang\nkaya ngani yaon ini nakagakod sa laog kan harong ta habo niyang ma-uranan.\nAn parahabas, linikat sanang linaog an pig eestaran ni Fr. Mata, sa paagui kan pagsakat sa cementadong kudal na nakapalibot sa residencia.\nSinasabi sa sumbong na pwedeng sinulbod sinda paghale sa harong ta sibot sa paghanda para sa amay na misa.\nKun babakalon an valor kan pulang pambulang na manok, an presyo kaini pwedeng P1,500 o lumabi pa ta lahi nin mga ganador.\nMientrastanto, nagsisiyasat pa ngonian an mga awtoridad kun siisay an pwedeng mapabakalan.—BICOLSTANDARD.COM\nPambulang na manok, hinabas sa harong kan padi Reviewed by Bicol Standard on Tuesday, December 30, 2014 Rating: 5\nTags : Albay Bicol Police Report


Tumbado na si Rizal - Catanduanes Tribune\nAprobado na daa an pagsugnod sa motor kan IATF. Halaton na sana an ginibong guidelines na iluwas ngonian na semana.\nIni daa para sana sa mga pribadong motorsiklo, dae kabali an ANGKAS asin iba pang mga motorcycle ride for hire.\nSimple man sana an hagad kan mga may sadiri ning motor: na tugotan nang makisugnod an saendang miembros nin imedietamenteng familia, magpoon sa agom hanggang sa aki, o caya an ama, ina o tugang.\nMasque padarhon sinda nin mga ID, o caya mga litrato sa smart phone na gapaheling na sinda nanggad sarong dugo.\nPosibleng tugotan man an mga katrato na makisabay sa viaje, basta iguang evidencia y bakong taga-Calle Mabole an sugnod, he! he! he!\nNgonian, harimbawang mangyari man ini, dapat man na makibagay na an mga simbahan.\nKalain man na paghilngon na an mag-agom o sarong familia na maatender nin misa, papagburagon nin tocaw paglaog sa simbahan por sobre sa physical distancing, kung isi man kan gabos na gairibahan o gaurubayan pa ngani laog nin harong.\nMagayon sigurong an sarong parte kan raya nin mga tocawan itagama sa mga familia o mag-aragom, puede sindang magtaraning-taning.\nMarinas bagang paghelngon an sarong familia na gasarabay pagdasal nin Ama Niamo o caya magkanta sa laog nin banal na misa…\nHerac man palan kan estatwa ni Rizal y an kaibahan niyang babayeng paratienda nin prutas caidto diyan sa lumang municipio nin Virac.\nAtang nakatindog ini dati diyan sa may payag sa laog kan municipal nursery sa SIV, basta na sana binutar-ag sa gilid kan mga dae naka-apreciar kan kalumaan kan estatwa na naging parte na kan istorya nin Virac.\nToho na an ibabaw kan payo, nawara na an pintura y an tabay igua nang saday na batak, posibleng dahelan sa pagsabod sana caini sa gilid kan kudal.\nCotana, an mga miembros kan Catanduanes Island Lodge 291, na pirmeng naheling na gadara nin corona nin burak sa maniwang na rebulto sa plaza kung Independence Day o Rizal Day, hagadon an duwang lumang rebulto sa municipio.\nPagibohan ninda nin bag-ong titindugan an mga ini sa kung saen na parke sa banwaan. Igua man diyan nin alisto maghingayad kan mga nauyag na parte tanganing mapinturahan nin bago.\nO kung mag-abot man an panahon, ibaba na an tibihon na Rizal na baging na-COVID y salidahan na sana kan luma ta marinas lamang an pakagibo, proporcionado y marinas an pakagibo.\nKapiyestahan ngonian ni San Juan Bautista diyan sa municipio nin Bato y Caramoran.\nHarimbawa man abuton kamo nin gutom o paha sa agua da pataranta, puede na magdiretso sa saendong dadagosan. Mag-ingat sana tabi sa pagdistancia sa mga kahampangan ta tibaad may coronavirus.\nDae na maghalat na duhoran nin plato o kubyertos, kamo na an magkua tanganing kamo sana an nagkapot sa mga ini.\nKung maigtok, magsadiri man nin baso para sa tagay, y saro man na platito y tinidor na pangtusok sa pulutan.\nAn mga cagharong magpalista kan mga visita, siring sa mga ginigibo kan mga guardia civil sa mall, restawran y pampublicong edificio.\nKung manghahagad nin take-home, ciertohon man na an mga nagluto y magpreparar kan mga putahe daeng helang tanganing dae mo mapakaon an familia mo nin makaonong.\nBako man sana daa palan sa Virac an mga tupada.\nDuman daa sa Payo, sige man an pabulang lalo na sa mga higadon harani sa baybayon. Dae man daa ini puedeng patunongon ta an mga gapadaragan mga tawo man sana daa ni alcalde. Gapadara pa ngani daa nin maldos na ilaban an alcalde.\nAno daw kung diyan na sana gibohon sa daculang plaza kan banwaan sa tampad mismo kan istasyon nin pulis?\nGibohon pang bangko an tesorero tanganing iguang parte sa plasada an municipio.\nIgua man sigurong juez diyan na puedeng maging sentenciador, he! he! he!


BASAHON SA Aleman Bicol Hiligaynon Indonesian Ingles Lithuanian\nMay mga nagsasabi na itinalaga na kan kapaladan an aldaw kan satong kagadanan. An iba nag-iinsistir na an Dios an personalmenteng nagdedesisyon kun noarin kita magagadan. Dugang pa, minamansay kan siring na mga tawo na dai malilikayan an mayor na mga pangyayari sa buhay. Arog man daw kaiyan an saindong pagmansay?\nTibaad hapoton mo an saimong sadiri kan mga minasunod: ‘Kun, sa katunayan, mayo kitang magigibo tanganing bagohon an satong kaaabtan, kun itinalaga na kan Dios o kan kapaladan an kaluluwasan nin sarong bagay, taano ta mamimibi pa? Asin kun itinalaga na an satong kaaabtan, taano ta magibo pa nin mga paagi tanganing ingatan an satong sadiri? Taano ta kaipuhan pang maggamit nin seat belt kun nagbibiahe sa auto? An totoo, taano ta malikay pa sa pag-inom nin inomon na de alkohol kun mamaneho?’\nDai man lamang inooyonan kan Biblia an siring na daing ingat na paggawe. Imbes na ipabaya an mga bagay-bagay sa kapaladan, ipinagboot kan Biblia na an mga Israelita magin mapag-isip sa pagigin ligtas. Halimbawa, pinagbotan sinda na maggibo nin hababang lanob sa palibot kan patag na atop kan saindang harong. An katuyohan iyo na malikayan na may maaksidenteng mahulog hale sa atop. Pero, taano ta matao pa nin siring na pagboot an Dios kun an sarong tawo nakatalaga nang mahulog hale sa atop asin magadan?—Deuteronomio 22:8.\nPaano man an mga nagagadan huli sa natural na mga kalamidad o iba pang mamondong mga pangyayari na dai ninda kontrolado? May itinalaga daw na panahon nin “pakipaghelingan sa kagadanan” para sa sainda? Mayo, sinisierto sa sato kan kagsurat sa Biblia na si Hadeng Salomon na “an panahon asin pagkanorongod nangyayari sa [sato] gabos.” (Eclesiastes 9:11) Kaya gurano man kanapapalaen o kasakit tubodon kan mga kamugtakan, an mamondong mga pangyayari dai itinalaga.\nMinsan siring, iniisip nin nagkapira na an mga tataramon na ini kontra sa naenot na sinabi ni Salomon: “Para sa gabos na bagay igwa nin itinalaan na panahon, panahon para sa lambang gibo sa sirong kan kalangitan: panahon para sa pagkamundag asin panahon na magadan.” (Eclesiastes 3:1, 2) Alagad sinusuportaran daw talaga ni Salomon an pagtubod sa kapaladan? Maingat tang siyasaton an mga tataramon na iyan.\nDai sinasabi ni Salomon na itinalaga na an pagkamundag asin pagkagadan. Imbes, an punto nia iyo na an mga tawo namumundag saka nagagadan, asin ini nangyayari sa gabos na panahon. Tunay nanggad, an buhay kun minsan maogma asin kun minsan mamondo. “Igwa nin . . . panahon nin pagtangis asin panahon nin pagngisi,” an sabi ni Salomon. Ipinaheling ni Salomon na an siring na paorootrong mga pangyayari asin nagkanorongod na mga kalamidad normal sa buhay, sa “lambang gibo sa sirong kan kalangitan.” (Eclesiastes 3:1-8; 9:11, 12) Kun siring, an kongklusyon nia iyo na dai magin sobra kasibot sa pangaroaldaw na buhay niato na huli kaiyan nalilingawan na niato an satong Kaglalang.—Eclesiastes 12:1, 13.\nMinsan ngani an satong Kaglalang may autoridad sa buhay asin kagadanan, dai nia itinatalaga an kaaabtan ta. Itinotokdo kan Biblia na an Dios nag-aalok sa sato gabos kan paglaom na mabuhay sagkod lamang. Alagad dai kita pinipirit nin Dios na akoon an iinaalok nia. Imbes, an saiyang Tataramon nagsasabi: “An siisay man na boot, kumua kan tubig nin buhay na daing bayad.”—Kapahayagan 22:17.\nIyo, dapat na mawoton tang “kumua kan tubig nin buhay.” Sa siring, dai itinalaga kan kapaladan an satong ngapit. An sadiri niatong mga desisyon, saboot, asin gawe-gawe may epekto talaga sa satong ngapit.


Bag-ong mga raket sa text y contrata | catanduanestribune.com news\nBag-ong mga raket sa text y contrata\n1,750 views · 0 comments ·\nPinapatanidan an publico (cabale si Nestor y pag-iriba) sa galuwas na naman na mga text scam sa isla.\nKang nacaaguing semana, sarong ciudadano sa Virac an nacarecibe nin text message sa soboot OIC ning diyaryong Philippine Daily Tribune.\nSegun sa nag-text na gamit an pangaran na Kevin Villarama na may phone number 09479845195, sinabihan an pobreng residente na an diyaryo daa nacarecibe ning paid advertisement o binayadan na noticia sa publico contra sa saiya.\nSabi pa ni Villarama, iluwas daa ninda an macaoyag na noticia caibahan an litrato kan victim sa tolong sunod na fecha cada semana. Inabisuhan siyang mag-apod sa editor na an pangaran James de Leon para maisihan kung ano an laog kan noticia.\nNatural, nahagas an pigtext y naghapot kung ano an atraso niya ta siya ipublicar sa diyaryo. Hinagad pa niya an pangaran ning atorni kan diyaryo para mapakihoronan. Itinao kan texter an pangaran ni Atty. Ryan Lim sa numerong 09183472935 na iyo daa an hahagadan nin “affidavit of refusal.”\nMayad ngani ta naghapot man an kutana victima, nagpunta sa oficina kan Tribune ta an pacahona iyo an nagpadara kan text.\nAwat nang raket ini kan mga manloko gamit an text. Igua na caining mga pinadarhan pirang taon na an nacaagui, cadaclan naghapot man sa local na Tribune caya dae nadarhan.\nDae man nin diyaryong Philippine Daily Tribune, pero iguang The Daily Tribune. Dae man puede magbasang an sisay man na tawo o agencia na magpublicar nin noticia na macaraot sa pangaran nin sisay man na tawo, afuera na sana kung an tawo iguang utang, nasisante sa privadong compania sa kung anong kalaen na dahelan, o nakasuhan ning kung ano.\nAn estilong ini pareho man sana kan mga parahagad nin load gamit an pangaran kan mga tawong poderoso na nasa gobyerno. Mag-ingat sa mga text na ini ta tibaad an tinipon-tipon nyong cuarta, madara kan mga daeng data.\nPara maisihan kan mga votante, iba na an estilo ngonian kan mga politico y iba pang mga opisyal nin gobyerno pag-abot sa mga proyecto.\nSegun sa mga chismoso, harimbawang sa sanggunian, mag municipio o provincial, bako nang kanya-kanyang kurakot ang style. Saro sana daa an macontrata kan gabos o cadaclan kan mga proyecto, caya dae mo na maheheling an mga kagawad o bocal na nami-adan sa mga patinampo y iba pang magananciang mga proyecto.\nPinabayadan na ning advance an deligencia caya dae na sindang problema. Bahala na an designadong capitalista o contratista na iyo an magpatrabaho para mabawi an advance, he! he! he! Dae na sindang culog nin payo y bolsa ta iba na an mamroblema caini.\nIgua pa man ning mga iba na iyo mismo an minacapital ta nanghinayang siguro sa ganancia, lalo na kung puedeng madaya an halo kan semento o materyales. Ini an gibo kan mga harani sa dapog kan alcalde o gobernador.\nAn mga inspector sa mga oficina kan ingeniero, sige sana man nin rosnos ta iguang maayad-ayad na bayad. Saro pa, minsan an mga ingenierong inspector igua man nin mga sadiring proyecto. Ano, mapalugi???\nSinawsawan palan kan team ning Albay an Catanduanes sa NBTC regional finals, 88-71.\nAn makulog pa sa boot kan mga nagheling, tolo daang player sa kalaban ang mga dating taga-isla na pig-recruit kan mga taga-Albay.\nDapat iguang reglamento na bawal an mga “imported” na player sa NBTC, na an mga makawat entero sanang minundag sa lugar na saendang pigarepresentar. Ta kung dae, pirming logro an mga taga-isla...


An edukasyon asin teknolohiya sa laog kan pamilya | Magbikol Kita\nWednesday, October 20, 2021, 9:51pm\nPublished on Sunday, October 25, 2020, 4:55pm\nAn pisikal na pagkaburugkos kan pamilya an tinukoy kong kaluyahan mismo kan pamilya sa panahon nin pandemya huli ta libreng nakakadakit an virus sa mga hawak kan magkaparamilya. Ibiniklad ko man an pagkaburogkos na ini bilang dahilan kun tano ta nagdadanay an malain na kultura sa banwaan kun sain sinasakop kaini an ibang ladong luwas naman sa personal na sakop kan pamilya arog kan ekonomiya asin pulitika. An pag-iisip kaya madali sanang maipatuod sa laog kan pamilya, sa mga aki asin iba pang myembro kaini. Garo angay na sabihon na sa laog kan pamilya an virus asin ideya nagkakaigwa nin tipping point siring kan sabi ni Malcolm Gladwell (2000). Tulo daa an dahilan kun tano ta an sadit na bagay o simpleng ideya nagdadakula asin naglalakop arog kan mekanismo kan mga epidemya. Inot iyo an kusog kan nagkapirang indibidwal na iyong nagdadara kan virus o ideya dangan dai nag-aaram na nang-uulakit na palan sa kadaklan. Ikaduwa, an kusog asin pagkamadinukot kan sarong virus o ideya, dangan an ikatolo iyo an biglaan na pagkuriyat kan virus o paglakop kan ideya huli sa pagkasensitibo kan mga tawo sa saindang kundisyon asin kinamumugtakan. Kun makanuud kita sa pinagsasapo nyato ngunyan na pandemya urog na kan disgrasyang idinulot sa pamilya kan palyadong sistema pwedeng sa laog kan pamilya mismo magpuon an dakulang pagbabago sa banwaan asin pagbabago kan pamilya mismo.\nDuwang dalan an hinawan kan pandemya para sa pamilya kun sain an dakulang pagbabagong ini, sa ikakarahay man o ikakaraot, nagin yaon na mismo asin dai na madudulagan pa. Inot iyo an dati nang yaon asin nagdulot na nin pagbabago sa buhay kan pamilya: an teknolohiya asin an internet na nakakapagtakod sa tawo sa birtwal na kinaban. Distansya an pinarang kaulangan kaini huli ta bako nang problema an rayo kan magkakapamilya sa pakikipagkomunikar sa lambang saro. Alagad an katumbalikan kaini ta, huli sa kadakol man an kasibutan na yaon sa birtwal na kinaban asin pwedeng kabangkagan, pwedeng magin dikit na sana lugod an panahon na pwedeng idulot kan lambang saro miski sa laog kan saindang harong. An ikaduwang dalan iyo an pagdara kan edukasyon mismo sa laog kan harong huli ta dai pa giraray makaruluwas an mga eskwela dara kan peligro sa salud. Arog kan teknolohiya, an edukasyon garo nagsasakop naman kan harong. Giraray, an epekto kaini ta an oras na pwede kutang idulot sa mga personal na gibuhon sa harong napapaduman na sa paggibo kan mga requirement kan eskwelahan sa modular o online classes. Apwera pa kaini an magabat na katungdan asin agyat sa mga magurang na direktang antabayan an saindang mga kaakian sa pag-adal mismo. Sa mga naghahanap buhay na magurang o tugang na nakikihiras naman kan katungdan, dugang ining pasakit na kaipuhan na sanang atubangon. Sabi ngani kayan, mapakusog na sana sa satuya an bagay na dai nyato ikagadan.\nAlagad an pagpahiwas kan agimadmad asin pagpararom kan pagmati bagay na dara man kan teknolohiya asin internet huli ta pwedeng maaraman kan sarong tawong dai nakakaluwas sa harong an mga pangyayari bako sana sa saindang banwaan kundi pati na sa bilog na kinaban. Sigurado man na igwang kanuudan na maguguno mismo an mga kamagurangan sa pag-ako ninda giraray kan pagtukdo sa saindang mga aki asin pag-antabay ninda sa bilog na proseso kan edukasyon ngunyan.\nPag-abot sa teknolohiya, mas nakakalamang na an mga kaakian asin kahobenan sa paggamit kan saindang mga gadget asin iba pang kanuudan teknolohikal. Duda ko mas mahiwas naman an saindang agimadmad pag abot sa pamamanwaan, sa ekonomiya asin pulitika kisa mga gurang. Alagad igwa syempreng mga nanununod naman sa gawi kan saindang mga kamagurangan. Sa pulitika halimbawa, an mga nagmamana kan poder asin posisyon kan saindang mga magurang mas nagkaigwa pa lugod nin dugang na makinarya huli sa teknolohiya asin rikas kan impluwensyang pwedeng ipalakop sa internet.\nKun madinukot an virus sa laog kan pamilya siring man kayan an impluwensya. Kaipuhan sanang magkaigwa nin utang na buot sa nasa posisyon an sarong myembro kan pamilya ta an gabos damay kayan sa pagtubos. Sibut sa paggibo nin mga pabrikadong impormasyon o barita an mga paslo sa poder ta an pagbari kan katotoohan asin paglagalag kan tawo ngunyan mas pinadali na kan teknolohiya. Saro sanang myembro kan pamilya an kaipuhan mahulog sa patibong ta siya na an bahalang magdara kayan sa saiyang harong. Sabi ngani kan saro kong nagin estudyante, dai na kaipuhan ngunyan nin mga armas o bomba nganing punan an sarong gyera mundyal, sarong pabrikadong barita sana an kaipuhan, asin dakulon tulos an biktima, nanginginutan na digdi si mga madaling mapatubod asin basang na sanang minaako kan nabasa o nadalan.\nHaloy naman an mga arog kaining pagtuyaw sa sistema kan banwaan. Baka ngani sa pag-agi kan haloy na panahon kun igwang makabasa kan pyesang ini, asin siring pa man giraray an sistema, panluyahan lugod sya nin buot asin paglaom. Bako naman nganing bago an mga sinasabi ko ta an sakuyang ama mismo na aktibista kan saiyang panahon siring naman kaini an mga sinabi. Kan sya nabubuhay pa danay na sana an pagirumdom sa sakuya na pagklase asin sadiri na sana lugod daa an atupagon. Alagad dai nasigbo an baga kan saiyang pagmawut nin maulyas na pagbabago sa banwaan sagkod sa saiyang kagadanan. Igo na ini tanganing magsarig asin magdanay na maghinguwa asin magmawot nin ikakarahay kan banwaan.\nMadanay an pamilya bilang institusyon nin katalingkasan sa personal na lado kan panbanwaan nyatong buhay. Si Karl Marx asin an saiyang katuod na si Friedrich Engels nagmawut kan saindang panahon na mapara an pamilya tanganing magtaong dalan sa ideyal na sosyalismong banwaan. Saro ining bagay na garo dai nanggad mangyayari urog na sa satuyang makipamilyang kultura. Si buhay pamilya mismo ni Marx garo taliwas sa kamawutan na mapara an pamilya. Sa bayograpiya ni Marx susog ki Francis Wheen (1999), mahihiling na sa tahaw kan saindang makuring pagtios an debosyon ni Marx sa saiyang mga aki asin agom nagdanay sagkod sa saiyang pagkagadan. Baad nakatakod sana kaya an kamawutan nindang idto ni Engels sa pagtrato ninda kan pamilya bilang saro sa mga estrukturang pinapadalagan kan ekonomiya. Dai mangyayari an abolisyon kan pamilya alagad dai man pwedeng maghadi an pamilya sa buhay panbanwaan kan tawo. An pamilya an nagtatao kan mga pambungad na pagmidbid (recognition) na iyong kaipuhan sagkod sa magtalubo an tawo bilang sarong indibidwal na may pagkasabot, paghimate asin paghinguwa. Alagad an mga paghinguwa dai dapat nakatungkos sana sa saiyang pamilya asin namumutan kundi, asin urog na, para sa banwaan.\nPirmi man igwang pagbabago sa buhay kan mga tawo, alagad an magbago nin pukaw asin igwang paghinguwa sarong makusog na pwersa nganing an mga simpleng gibo na pwedeng magpuon sa pamilya magkaigwa nin mas mahiwas na kaabtan. Panahon ngunyan na ripasuhon an mga pinapahalagahan mismo sa laog kan pamilya. Tibaad kaipuhan kan mga magurang na mas makanuod pang magbutas kan saindang mga aki, asin pagtudan sa laog kan saindang pamilya an pagmawut sa ikakarahay kan bilog na banwaan. Tibaad iyo ini an dalan nganing sa mas haloy na panahon mas maprotehiran mismo an pamilya bilang sarong institusyon sa personal lado kan satong buhay panbanwaan.\nMay mga muhon an personal na relasyon, kaipuhan pirming hawanan yan tanganing mahiling pirmi na an kinaban dai sana nag-iitok sa laog kan pamilya. Tibaad sa padagos asin danay nyatong pagpamidbid sa laog kan satong pamilya kan kaisipan na “an harong pinupulian alagad an buhay idinudulot sa banwaan,” magkaigwa nin pagbabago asin mas marhay na banwaan sa maabot.


Libon nasa full alert huli sa Concepcion Gang - BICOL STANDARD | Bicol News\nHome Albay News Police Region Libon nasa full alert huli sa Concepcion Gang\nLibon nasa full alert huli sa Concepcion Gang\nni Vince Villar, BICOL STANDARD ALBAY\nLIBON, ALBAY 12/2/16/ (Bicol Standard) – “Grabe na an perwisyo kan Concepcion Gang. Dapat magkasararo kita tanganing labanan sinda.”\nIni an sustancia kan mga pahayag ni PCIns. Edgar Azotea, hepe kan Libon Municipal Police sa intrevista kan BICOL STANDARD kasoodma.\nSegun sa opisyal, magdadanay an saindang pagiging maringis kun mapabaya an mga tawo asin mag-iibitar sa pagdefensa kan saindang sadire.\nHuli kan pangapodan, nagtiripon kasoodma an mga miembros kan Municipal Peace and Order Council (MPOC) tanganing tukaron an magkakanigong lakdang tanganing mapondo an nagdadanay na panggagadan kan mga residentes na isinasahot sa sinambit na grupo.\nMismong si Alcalde Wilfredo Maronilla, an nanginotan sa ipinaapod na meeting.\nYaon kasoodma sa pag-orolay si PSSupt. Antonio Cirujales, an Provincial Director kan PNP kan Albay.\nNahaman kasoodma an desisyon na magbugtak nin Army detachment sa barangay Molosbolos, na iyo an pinakacentro kan operasyon kan Gilbert Concepcion Gang.\nSabi sa intelligence report, pitong (7) mga barangay sa pagtaraid na Molosbolos an nasa lindong kan makusog na influencia kan gang.\nEnot pa kaini, nag-taltag na nin mga tawohan an pulis sa mga estratihikong lugar digdi, na matabang sa pagmonitor kan lugar asin pag mantinir kan paz y orden.\n22 personas na an ginadan kan Concepcion Gang poon kan 2013\nSa pareyong tiripon sinabi ni Azotez na base sa saindang record, 22 nang tawo an nagadan asin 8 an nalugadan, na anas isinasahot na gibo iyo an Concepcion Gang.\nNagpoon na maging maringis an gang kan taon 2013.\nNagluluwas sa record kan pulis na poon sana kan nagtalikod na bulan (Nobyembre), 6 nang buhay nin tawo an tinigbak kan grupo.\nNagtutubod an mga imbestigador na pigreresbakan kan gang an mga tawo na sinasahotan nindang na nag-osip o nagtao nin informasyon sa pulis kaya naaraman na yaon si Gilbert Concepcion sa sarong okasyon digdi.\nHuli suboot sa tip kan residentes, pigbalo kan mga awtoridad na i-serve sa akusadong si Concepcion an warrant of arrest na hale sa Regional Trial Court (RTC).\nSi Gilbert Concepcion wanted huli sa mga caso nin paggadan, asin may patong nin kantidad P3.5 M sa saiyang payo, para siya madakop.\nAlagad, mahalnas siya sa mga awtoridad asin dae naging matriumfo an operasyon kan pulis na dakopon siya.\nAn pagprobar na arestaron siya kan nakaaging bulan nagresulta sa baradilan, alagad may sarong miembro kan gang an nadakop, mantang saro an nagadan.\n6 an nagadan kan nagtalikod na bulan, an saro digdi 9 na bulan na bados\nAn pinakabagong victima sa serye nin pang gagadan kan gang iyo si Lorivie Marano, na 9 na bulan na bados.\nAn incidente nangyari sa Brgy. Libtong, digdi.\nSabi sa report, an tuyo kutang gadanon iyo si Crisaldo Sicopito, kundi nakadamay sana si Lorivie, na saiyang kasaroan. Si Crisaldo nagsapo nin tama sa saiyang mga tabay, asin pigbubulong ngonian sa hospital.\nSabi pa ni Azotea, haloy nang pig-iilusyonan na ma-recruit kan grupo nin Concepcion si Crisaldo na magbale sainda. Alagad, nagsayuma ini.\nBilang prueba kan saiyang pagsayuma, nagpa-Manila pa ngani sinda kan saiyang live-in partner, para maka-ibitar.\nKan mangyari an paggadan ki Lorivie, pirang aldaw pa sana sindang nag-abot sa barangay.\nIdinugang ni Azotea na sambiton sa meeting kan POC na naging ugali na ni Concepcion na fuersahan na magrecruit nin mga miembros. An sisay man na magsayuma saiya, sinahotan na espiya o informer kan mga awtoridad, kaya pigmimirar na kaiwal.\nAn ibang miembros kan familia kan nagsayumang maging miembro ninda, kadamay pa sa pigdududahan na espiya.\nArog kaini an nangyari sa familia Sandrino na ginaradan kan nakaaging bulan sana sa magkasuway na lugar.\nSaro sa mga rinat-rat nin bala kan mga miembros kan gang iyo an paraomang si Anjol David kan Brgy. Macabuhos, na pigdudahan na informer an agom kaini.\nUltimo sa mensahe ni Azotea sa POC meeting iyo an pagsambit niya na may mga oficiales nin barangay na tinatakot asin hinahagadan cuartang pang gastos kan mga miembros kan gang. (Report ni Vince Villar –Bicol Standard Albay)\nLibon nasa full alert huli sa Concepcion Gang Reviewed by Unknown on Friday, December 02, 2016 Rating: 5\nTags : Albay News Police Region


RT Law dapat enmiendahan - Bordado, Ako Bicol Partylist\nSarong re-electionista lehislador asin duwang nominees nin partylist sa Bicol an nagpahayag na dapat nang enmiendahan sa masunod na congreso an Acta Republica 11203 na mas midbid sa Rice Tariffication Law (RTL) huli ta dai man nakakatabang sa sektor nin paraoma envez pagkalugi an saindang inaatubang mantang hababaon an presyo kan paroy.\nSi Congresista Gabriel H. Bordado Jr. kan tercer distrito kan Camarines Sur enot nang nag-asegurar na sa masunod na 19th Congress saiyang papangenotan nganing ma-enmiendahan an RA 11203 na mas paborable sa paraoma.\nSa pinaapod na press conference sa Ciudad nin Naga kan nakaaging aldaw ninda Ako Bicol Partylist nominees Atty. Raul Angelo Bongalon asin Atty. Ramiro Borres saindang pigpangako na kun sinda manggana sa maabot na eleksyon komo partylist kan Bicolano saindang itutulod an pag-enmienda kan controvercial na ley na inaprubaran ni Presidente Rodrigo Duterte kan Febrero 14, 2019.\nSinabi ni Bordado sa saiyang pakikipag-ulay sa ibang lideres kan mga paraoma sa saiyang sakop na distrito padagos an agrangay ninda huli ta parating apektado an saindang inaning paroy na nagpaparababa an presyo arog na ngunian nin tag-uran mas lalong binabarato kan mga kumprador.\nNgunian na 18th Congress dificil pang makalusot ta an presenting administrasyon iyo an nasa likod kan Rice Tariffication Law na an bill pigpadrenohan ni Senator Cynthia Villar sagcod na aprubaran sa senado.\nAlagad pigseseguro ni Bordado na sa masunod na 19th Congress saro na sa saiyang tatawan prioridad mantang pig-aadalan na niya an ‘‘pros and cons’’.\nIpinahayag pa kan duwang nominees kan Ako Bicol Partylist saindang na-iintindihan an kamugtakan kan mga paraoma ta iyo an dejado sa RA 11203 asin dapat lang suportaran asin tabangan kan saindang reclamo contra sa ley.\nSa magkasuhay na mga pahayag, saindang sinabi na an presyo kan paroy barato alagad an bagas padagos na naglalangkaw.\nAn RTL an napapaboran sana an mga higanteng rice traders huli ta buelo an saindang pag-angkat nin bagas asin iyo pa an nagdidicta kan bagas sa mercado.\nKan nabubuhay pa si Silvestro Bonto, presidente nasyonal kan Confederation of Communal and National Irrigators Association of the Philippines saiya man na pigtuyaw an RTL huli ta patolong taon apektado an sektor nin paraoma mantang perming hababaon an presyo kan paroy.\nSa computation kan paraoma nalulugi sinda na an P4.00 hasta P5.00 cada kilo dawa na libredo na an irrigation system kan NIA.\nKan panahon na nagbabayad sinda sa irrigation fee dawa mayong RTL alagad marhay an presyo kan paroy bakong palugi cada kilo.\nAn dahilan kan gobierno an bilyones peso na nakokolecta sa buwis sa tariff hale sa negosyante nin bagas an makikinabang an mga paraoma enforma nin makinarya sa pag-oma alagad limitado man an natatabangan. (DPAureus)


ECOZONE – Bicol Peryodiko\nSarong visionary ang bagong pamayo kan Catanduanes state University (CatSU), mayaman sa mga ideya asin igwa ning burning desire tanganing imediatementeng marealisar ang mga pigaplano.\nSa madaling sabi, action agad attitude because time is the essence. Sa laog ning anom na bulan pa sanang pagtukaw, gare pirang taon ng nagkaigwa ning pruweba sa saiyang mga pangaturugan.\nIni ang pigura this time ni President Patrick Alain Azanza, sarong propyong Viracnon asin aki kan opisyal na naging kontrobersyal na Presidente sa kaparehong institusyon haloy ng panahon ang uminagui.\nBako sana sa laog kan CAtSU ang focus kan saiyang administrasyon, kundi ang mga ideyang igwa ning domino effect sa probinsya sa paagui kan koordinasyon sa mga ahensya de govierno maging pribado.\nTruly, dai nasala sa pagpili ang mga opisyal kan board na iyo ang nagtau ning dakulang opurtunidad tanganing maiheras ni Dr. Azanza ang saiyang eksperiensya asin kaaraman.\nSa satuyang intrevista sa Radyo Peryodiko, pinagsabi kan presidente na harus abuton sa sobra 200 na mga positions ang napanuan durante kan saiyang pagtukaw asin nagpapadagos ang promotion kan mga empleyado makalihis na natengga sa haloy na panahon sa dai maaraman na rason.\nAng corruption free campaign, apreciado soboot kan mga kontraktor na sinda mismo ang buhay na patotoo na igwa ning naghihirong administrasyon kabaliktadan sa mga enot na nagkarapot na usad pagong ang pagbayad kan mga obligasyon asin segun sa president, kaipu pa soboot nin pahalnas antes na mag-usap ang bayad.\nSa ngonian, sinda mismo soboot ang nag-aapod sa mga contractors kung available na ang pambayad sa natapos na proyekto. Bawal soboot ang lagayan o inaapod na under the table sa saiyang administrasyon. Kung gusto soboot magdonar kan mga contractor, pwede sinda magtau ning buluntaryong pagtabang particular sa mga estudyante na nangangaipo ning tablet dahil sa modular instruction.\nSaro sa prayoridad ngonian kan CatSU iyo ang Agro-Industrial Economic Zones aprubado na kan Philippine Economic Zone Authority (PEZA).\nDakul ning oportunidad ang naghahalat sa probinsya ingkaso marealisar ini. Investors, employment generations asin economic advantage ingkaso maging produktibo ang plano.\nPangarap kan opisyal na makatabang ang CatSU bilang demo farm tourism tanganing dai na magpara-angkat pa ang probinsya ning mga gulayon asin iba pang mga produkto.\nAng mga nakalinyadong proyekto katakod kan ecozone, posibleng gatreway soboot sa cityhood kan Virac sa ngapit na panahon. Ang sarong deklaradong economic zone igwa ning advantage sa lado kan mga investors nin huli ta naka-angkla digdi ang tax incentives.\nPEZA, specifically provides assistance to foreign entities in facilitating business operations of investors within selected areas in the country, which are called PEZA Special Economic Zones. Once accredited na ang sarong business with PEZA certificates entitled sinda sa inaapod na fiscal and non-fiscal incentives.\nBasado sa saindang mandato, ang Philippine Economic Zone Authority is a government agency in the Philippines attached to the Department of Trade and Industry created to help promote investments in the export-oriented manufacturing companies.\nBakong harayong mangyari ang planong cityhood kan Virac kung magiging produktibo ang Ecozone nin huli ta igwa ning economic impact ang pagdakul ning mga negosyo sa probinsya sa pagpursige man kan LGU.\nSa concerted effort, dakul ning mahahaman, in due time. Sa ipinapaheling na didikasyon kan pamayo kan CatSU, dakul ning na-iingganyo na maging parte kan pagbabago asin development, sierto matao ning produktibong gibo sa lado kan mga empleyado asin sa komunidad.\nKudos sa bagong energetic President na si Dr. Pat Azanza.\nGood news sa mga Viracnon. Segun sa Viwad, mapoon na ang pagtrabaho kan Infiltration system sa mga masunod na aldaw. Ang bagong proyekto iyo ang kasimbagan sa haloy ng problema kan sinabi ng ahensya sa kadabes na igwa ning kuru-kuso ang uran, depektibo ang saindang suplay.\nKaining nagtalikod na Bulan, harus tolong aldaw naging mapulot ang buhok kan mga consumers dahil naging wisik-wisik sana ang siste dahil sa kawaran ning tubig.\nNasabutan ta ang kulog boot kan mga taga viwad, particular kung natutuyaw sa kawaran ning tubig, Arog kan FICELCO, matic ang reklamo ta ini ang satong basic necessities sa isla.\nSegun ki GM Gabby Tejerero, sana, luway-luwayan man soboot ang rara kan dila kan mga komentarista sa facebook ta, tawo man sindang marunong masaktan.\nSegun ki GM Gabby, naagoy na sana sinda sa siring na mga komento. Sarong challenge soboot ini sainda tanganing mas pang maparikas ang realisasyon kan mga proyekto tanganing matukdukan ang mga problema sa kakulangan ning tubig.\nKudos ki GM Gabby Tejerero and company.\nNag-anunciar na ang FICELCO na mapadara sinda ning mga linemen sa Bohol komo kasimbagan sa request kan Department of Energy tanganing makipagtabangan sa restoration measures kan mga naging biktima kan makusog na bagyo.\nKatorse soboot ang ipapadarang linemen sa Bohol asin mga pagtaraed na lugar na grabeng tinamaan kan bagyo.\nArog man kaso kita dapla nin huli ki Reming, Nina asin Rolly, nagtumar aksyon man ang mga kooperatiba sa bilog na kinaban kung kaya, binabalusan man siya.


Kun ibabagsak kan mga paraoma an saindang inalang nang paroy sa NFA an presyo cantidad nang P19.00. Kadakli kan mga paraoma nagpapa-ani nin paroy alagad sinasabayan man nin hababang presyo kan mga kumprador.\nAn mga rice traders nakakabuelo sa pag-angkat nin suplay nin bagas hali sa ibang nasyon nin huli kan RTL. Sa entrevista man ki Silvestre Bonto pamayo kan National Confederation of Irrigators Association, sinabi kaini na mayo na sa pagbasol ninda sa RTL envez nagkakaigwang rice cartel an mga buayang negosyante. Hinahagad kaini sa paraoma na darahon nalang an saindang paroy sa NFA na mas halangkaw an presyo. An Camarines Sur na iyo an tambubong nin paroy sa Bicol iyo an mayor na apektado kan rice cartel. (dpa)


MNWD nagcocontra sa mini-hydro sa Mt. Isarog\nAn Metropolitan Naga Water District (MNWD) na saro sa mga programa kaini na maprotehiran an Mount Isarog Natural Park (MINP), pusog an panindugan contra sa pagconstruhir nin Mini Hydro Power Plant huli ta ciertong ma-aafectaran an watershed sa Camarines Sur asin nakatalaan nindang ipadara an position paper ki DENR Secretary Regina Pas Lao-Lopez.\nSi Jorge Palma, Board Chairman kan MNWD nagpahayag na sararo sinda sa junta sa panindugan contra sa proyecto mientras na naglilibot na an saindang position paper sa isyu sa Rangas River Mini Hydro Power Project na pigpipirmahan na kan stakeholders asin iba pang mga ahencias na kasurog kan water district na mapangatamanan an bukid Isarog.\nSa position paper, sinabi na an proyectong mawot mangyari kan Clean and Green Energy Solutions Inc. na magconstruhir kan Mini Hydro Electric Dam sa San Pedro, Goa, Camarines Sur langtadan na pagsinutil sa probisyon kan Republic Act No. 7586 o National Integrated Protected Areas Sysyem (NIPAS) Act of 1992.\nSaindang pigbiklad an minasunod na isyu; 1. Nagpaso na an Environmental Compliance Certificate (ECC) kan nakaagi pang Noviembre 11, 2014 na pig-isyu kan DENR kan Noviembre 11, 2009, 2. An proyecto na yaon sa laog kan protected area na envuelto an pagconstruhir nin tinampo asin maputol nin 77 mga kahoy na prohibido ini base sa NIPAS Act. 3. An pag-gamit nin motorized equipment sa laog kan protected area kinakaipuhan magkua nin permiso sa Protected Area Management Bureau (PAMB), 4. Ano man na estraktura nakalaog na sa Strict Protection Zone kan MINP, asin 5. Pagbalga sa Rule 16.1 & 164 of the NIPAS and Implementing Rules and Regulations.\nHinahagad ninda ki Secretary Lopez magconducir nin pag-evaluar sa aplikasyon para sa bagong ECC kan Clean and Green Solutions Inc. asin repasohon an lugar kan development plan, particularmente sa estractura asin dai tugotan an pagpurotol nin kakahoyan asin iba pang actividades kan proyecto na makaka-afecto sa kapalibotan kan MINP.\nNagtutubod an pamayo kan junta na ma-aksyon digdi an DENR sa tahaw kan mainit na isyu ngonian sa mga pagmimina sa nacion na dakulang destroso sa kapalibotan.\nAn Bukid Isarog may kahiwasan nin diez mil hektarya mientras na an 700 hektarya kaini iyo an watershed area kan MNWD na namumugtak sa Barangay Curry, Pili, Camarines Sur asin Brgy. Panincuason, Ciudad nin Naga. Kabale sa nakakasakop na mga banwaan kan bukid iyo an Ocampo, Tigaon, Goa, Calabanga asin Tinambac.\nAfuera kan mga pumping station kan MNWD igwa pa sindang nakukuanan nin burabod kan tubig gikan sa Rumangrap spring na igwa na sanang capacidad na 64 litros na pigluluwas na tubig cada segundo (LPS), Anayan Spring – 17 LPS, Kalinisan – 3 LPS, asin Asupre – 7 LPS, gabos ini yaon sa Bukid Isarog asin ciertong bababa an nakukuang tubig digdi kun maging operational an sinambit na mini-hyrdo.\nSa entrevista kan BM ki Francis Badiong, Project Area Manager kan Clean and Green Energy Solutions, Inc., sinabi kaini na dai man ma-aafectaran an potable water sa bukid mientras na dai man ngani puede mainum an tubig gikan sa Rangas River huli ta 60 por ciento kaini igwang halong asupre.\nSinabi pa na parte kan Rangas River gagamiton an running water sa propuestong planta nganing magproducir nin energia na babakalon kan Casureco IV asin igwa na sindang purchase power agreement.\nAn Ateneo de Naga University Institute for Environmental Conservation and Research (INECAR), nagpahayag nin pagcontra sa proyecto huli ta ciertong dakulang efecto ini sa kapalibotan. (DPA)


2 NEPHI TSAPTER 8\nSa mga huring aldaw, an Kagurangnan maglilinga ki Sion asin titiponon an Israel --- An mga tinubos magpapaduman sa Sion sa tahaw nin dakulang kaogmahan. Ikumpara sa Isaias 51 asin 52:1-2.\nMagdangog sa sakuya, kamo na nagsusunod sa pagkamatanos. Maghiling sa gapo kun saen ika naggikan, asin sa luho nin kalot kun saen ikaw kinalot.\n2 Hilngon nindo si Abraham, an saindong ama, asin si Sarah, na iyo ang nagmundag saindo; ta Ako an nag-apud saiyang solo, asin an nagbendisyon saiya.\n3 Ta an Kagurangnan an maglilinga ki Sion, siya an maglilinga kan gabos na saiyang raot na mga lugar; asin siya maghihimo kan saiyang kaparangan na arog kan Eden, asin kan saiyang disyerto arog kan hardin nin Kagurangnan. Kaogmahan asin kalingaan iyo an mananagboan duman, pagpapasalamat asin an boses nin lambing.\n4 Magdangog sa sakuya, sakong banwaan; asin itao an talinga sa sako, O nasyon ko; ta sarong ley an maggigikan sa sakuya, asin ako maggigibo kan sakong paghuhukom na magin sarong liwanag para sa katawohan.\n5 An sakong pagkamatanos harani sana; an sakong pagliligtas nagluwas na, asin an sakong takyag an maghuhukom sa mga katawohan. Ang mga isla maghahalat sa sakuya, asin sa sakong takyag sinda may pagtitiwala.\n6 Itingkalag nindo an saindong mga mata sa mga kalangitan, asin hilngon nindo an kinaban sa ibaba; ta an mga kalangitan mawawarang gayo arog kan aso, asin an kinaban magluluma arog kan yanit; asin sinda na nag-eerok dyan magagadan sa arog kaining manera. Pero an sakong pagliligtas yaon sagkod pa man, asin an sakong pagkamatanos dae nanggad mawawara.\n7 Magdangog sa sakuya, kamo na nag-aaram nin pagkamatanos, sa katawohan na sa saindang puso isinurat ko an sakuyang ley, dae kamo matakot sa kantiyaw nin mga tawo, ni kamo matakot kan saindang mga tuyaw.\n8 Ta an ipis iyo an magkakakan sa sainda na arog kan sarong yamit, asin an ulod iyo an magkakakan sainda na arog kan barahibo nin karnero. Pero an sakong pagkamatanos yaon sagkod pa man, asin an sakong pagliligtas gikan sa henerasyon sagkod sa henerasyon.\n9 Magmata, magmata! Magbugtak nin kusog, o takyag nin Kagurangnan; magmata arog kan mga lumang aldaw. Bako daw na ika nagputol sa Rahab, asin naglugad sa dragon?\n10 Bako daw na ika an nagpapadagang nin dagat, an mga tubig nin dakulang kairaroman; na naggibo sa mga kantil kan dagat nin sarong dalan para sa mga nagkatarabos na mag-aragi?\n11 Kaya, an mga nagkatarabos nin Kagurangnan magbabaralik, asin mag-aabot na nagkakarantahan paduman sa Sion; asin an daeng-katapusan na kaogmahan asin kabanalan magigin yaon sa saindang mga pamayuhan; asin sinda magkaka-igwa nin kalingaan asin kaogmahan; an kamondoan asin pagtatangis paharayo na mawawara.\n12 Ako iyo Siya; iyo, Ako iyo Siya na maglilinga sa saindo. Hilnga, siisay ika, na ika dapat na matakot sa tawo, na magagadan, asin aking lalake nin tawo, na gigibohon na siring kan awot?\n13 Asin grabe an kalingawan sa Kagurangnan saimong kaglalang, na iyo an naglatag nin kahiwasan nin mga kalangitan, asin iyo an nagtugdok kan mga pundasyon nin kinaban, asin iyo an padagos na natatakot sa aro-aldaw, nin huli sa kabagsikan kan para-api na garo handa para mandestroso? Asin haen man nanggad an kabagsikan kan para-api?\n14 An bihag na tapon naghihidali, na tanganing siya makabuhi, asin na siya dae magagadan sa kalot, ni an saiyang tinapay magkukulang.\n15 Pero Ako an Kagurangnan saimong Diyos, na an mga lungso nag-aangil; an kagurangnan nin mga Hukbo an sakuyang pangaran.\n16 Asin ako an nagbugtak kan sakuyang tataramon sa saimong nguso, asin iyo an nagtabon saimo sa anino kan sakuyang kamot, na tanganing maitanom ko an mga kalangitan asin maipamugtak an mga pundasyon nin kinaban, asin magtaram sa Sion: Hilnga, kamo an sakong mga katawohan.\n17 Magmata, magmata, magtindog, O Jerusalem, na nagpaburat sa kamot nin Kagurangnan sa kopa kan saiyang kaanggutan --- ika na nag-inom kan turo sa kopa nin matinding katakutan ---\n18 Asin mayong naggiya sa saiyang gikan sa mga aking lalake na saiyang iminundag; ni magkapot saiya sa paagi nin kamot, kan gabos na mga aking lalake na saiyang pinadakula.\n19 Ining duwang aking lalake naggikan sa saimo, iyo an nagin mamondoon para saimo --- kan saimong kalipungawan asin pagkadestroso, asin an taggutom asin an espada --- asin kiisay ko ipalinga ika?\n20 An saimong mga aking lalake pinanluluyahan, puwera kaining duwa; sinda naghihigda sa pamayuhan kan gabos na mga aagihan; bilang sarong layas na toro sa laog nin pukot, sinda napapano kan kabagsikan nin Kagurangnan, an pansagwi kan saimong Diyos.\n21 Kaya dangoga ngonian ini, saimo na nasasakitan, asin naburat, asin bako nin arak:\n22 Kaya nagsabi an saimong Kagurangnan, an Kagurangnan asin saimong Diyos na nakikimaherak sa kausa kan saiyang katawohan; hilnga, Ako an naghale sa saimong kamot kan kopa nin katakutan, an turo sa kopa kan sakuyang kaanggutan; na ikaw dae na nanggad mag-inom kaini giraray.\n23 Pero ako an magbububtak kaini sa kamot nindang iyo an nagpapasakit saimo; na iyo an nakapagtaram sa kalag mo na: Magduko ka, na tanganing kami makakaagi --- asin ika an naglatag kan saimong hawak bilang daga asin bilang agihan ninda na nag-aragi.\n24 Magmata, magmata, magsul-ot kan saimong kusog, O Sion; magsul-ot kan saimong magayon na yamit, O Jerusalem, an banal na siyudad; ta ngonian asin sa maabot mayo nang maglalaog saimo na bako pang turi asin bakong malinigon.25 Magpamagpag ka kan saimong sadire gikan sa alpog; magbuhat, magtukaw, O Jerusalem; buhian mo an saimong sadire gikan sa mga gapos kan saimong liog, O bihag na aking babae ni Sion.\n# posted by Unknown @ 9/08/2004 06:11:00 PM


Bagong mag-graduar na pulis, gadan sa aksidente sa Camalig, Albay - BICOL STANDARD | Bicol News\nHome Albay News Bagong mag-graduar na pulis, gadan sa aksidente sa Camalig, Albay\nBagong mag-graduar na pulis, gadan sa aksidente sa Camalig, Albay\nCAMALIG, Albay August 9, 2016 (Bicol Standard) -- Mayo na nin buhay si PO1 Darel John Dondonilla y Bustarga, 23, taga Brgy. 21, Binanuahan West, Legazpi City kan magabot an saiyang lawas sa hospital kasubagong aga, pagkatapos na ma aksidente sa tinampo.\nKua ni Jun Alegre / Zagitzit FM\nAn incidente nangyari sa Maharlika Highway, sa Brgy Libod, sa banwaan na ini.\nAn mga imbestigador nagsabi na an aksidente nangyari poco mas o menos alas 9:35 nin aga.\nSabi sa report na an victima iyo si nagmamaneho kan puti na Yamaha Vega Force motorcycle na may plate number EC 66746.\nAn nakaaksidente saiya an puti na Mitsubushi Strada na may plate number YKB-605, na pig mamaneho mismo ni Engr. Edilberto Ativo y de la Rosa, District Engineer kan 3rd Engineering District sa Albay, na may Oficina sa Ligao City.\nSa report pa kan imbestigador, an motorsiklo nagdadalagan pasiring sa direksyon kan Ciudad nin Legazpi hale sa Guinobatan.\nAn Mitsubishi Strada, kasabatan kan motorsiklo.\nNawaran suboot nin control an driver kan awto kaya apat (4) na beses ining nagtalibong sa tinampo.\nDangan nabudalan an kasabatan na motorsiklo na pigmamaneho kan pulis.\nNahulog sa kale an Mitsibishi Estrada, asin naligis si PO1 Dondonilla kan awto.\nHuli kan pangyayari, nagsapo nin grabeng lugad an victima na iyong naging rason kan saiyang kagadanan.\nAn victima bago pa sanang maggraduar sa saiyang training bilang miembro kan Philippine National Police.\nSiya nakadistino sa oficina sa Camp Simeon Ola, sa Albay.\nBagong mag-graduar na pulis, gadan sa aksidente sa Camalig, Albay Reviewed by Bicol Standard on Tuesday, August 09, 2016 Rating: 5


Paggamit nin mga Hapot | Pagbasa Asin Pagtutukdo\nPaggamit nin mga Hapot\nSUMARYO: Magbangon nin mataktikang mga hapot tanganing mapukaw asin mapagdanay an interes kan mga nagdadangog, makatao nin pangangatanusan dapit sa pinag-uulayan, asin maiduon an mahalagang mga punto.\nPukawon asin papagdanayon an interes kan mga nagdadangog. Magbangon nin retorikal na mga hapot na makakapaisip sa mga nagdadangog o makakapukaw kan saindang interes na aramon an simbag.\nMagtao nin pangangatanusan dapit sa pinag-uulayan. Tabangan an mga nagdadangog na masundan an lohika kan saimong argumento paagi sa pagbangon nin magkakasunod na hapot na naggigiya sa rasonableng kongklusyon.\nIduon an mahalagang mga punto. Magbangon nin nakakapaisip na hapot tanganing iintrodusir an sarong mahalagang ideya. Gumamit nin mga hapot bilang repaso pagkatapos na ipaliwanag an sarong importanteng punto o sa kongklusyon kan saimong presentasyon.\nPagkatapos basahon an sarong teksto, magbangon nin mga hapot tanganing maiduon an importanteng punto sa binasa mong (mga) bersikulo.\nHaputon an kaulay kun ano an masasabi niya sa pinag-uulayan. Magdangog na marhay. Magin mapagrisa para maaraman kun nuarin saka kun paano ka mabangon nin mataktikang mga hapot.\nPaano mo gagamiton an mga hapot para makatao nin pangangatanusan sa mga nagdadangog, mapagdanay an saindang interes, asin maiduon an importanteng mga punto?\nI-share I-share Paggamit nin mga Hapot\nPagbasa Asin Pagtutukdo—Paggamit nin mga Hapot\nth leksiyon 3 p. 6


Nawawarang mga paraoma tinalbong sa kanyogan\nRagay, Camarines Sur – Anas nang bangkay an tolong mga residentes kan barangay Patalunan sa banwaan na ini na pigtutubodan dinukot kan militar kan magkaigwang encuentro kan Mayo 13, 2018 entre kan rebeldeng New People’s Army asin mga soldados kan 9th Infantry Division kan Philippine Army.\nAn tolong mga biktima sinda Antonio Bonagua, 19 años, Roberto Ramos, 30 años asin an saiyang tugang na si Romel Naniz, 25 años, mga paraoma asin residentes kan barangay Patalunan, nadiscobre kan maheling kan nagkaperang residentes an kinalotan sa kanyogan sa Sitio Pinagsipitan kan kaparejong barangay.\nNadiscobre an tolo sa magkasurohay na kinalotan asin itinalbong sa kanyogan na nabisto sinda si nawawarang residentes kan barangay na enot nang pig-osip sa opisina kan Bagong Alyansang Makabayan sa Ciudad nin Naga matapos kan encuentro kan Mayo 13.\nAn familia kan mga biktima asin BAYAN Camarines Sur nagtutubod na miembros kan militar an nagdukot sa tolo na naagihan sana kan nagpapatroliyang soldados sa barangay Patalunan kasunod kan nangyaring encuentro.\nSinabi pa na bakong NPA an saindang mahal sa buhay maging dai man ini naging informer kan militar laban sa rebeldeng grupo.\nSa lado kan 9th Infantry Division, sinabi ni Captain Joash Pramis na mayong katotoanan an sinambit na alegasyon asin mayo sindang pigcustodia matapos kan encuentro mantang sinda ngani nag-iinvesigar kan sinambit na insidente.\nSi Barangay Kapitan Liza Francisco nagpahayag na natatakot na an mga residentes kan saindang barangay asin apektado na an hanap buhay sa kabukidan matapos kan sinambit na insidente asin mas lalong natakot kan madiscobre na ginadan asin tinalbong sana kan responsableng mga personas an tolong mga paraoma.\nAn Ragay Municipal Police Station nagpapadagos pa kan saindang ginigibong investigasyon mantang pigpa-autopsy na an bangkay kan mga biktima.\nAn 9th ID nagpahayag na magpapadagos na magtenir an saindang mga soldados sa sinambit na lugar mantang midmid na influence barangay kan mga rebelde an lugar na ini.


Poon kan nagimatan ko kan dekada 60 an prensa saka an mass media sa Bikolandia orog na sa ciudad nin Naga an pinakalibre sa enterong nasyon. An bilang kan mga diyaryo sa Naga sana nag-aabot nin 20 gabos na nagluluwas sero-semana asin pigdidistribuir sa 6 na provincias asin 3ng ciudades---Naga, Legazpi asin Iriga.\nAn Naga komo iyo an regional center kan panahon na idto iyo man an centro kan libreng pagpapahayag sa diyaryo o sa radyo ergo iyo man an centro kan demokrasya asin libertad sa ronang Bikol.\nAn Plaza Rizal pig-apod kaidtong Freedom Park arog kan Hyde Park sa Europa kun sain an sentemiento, kaisipan asin paninindugan kan lambang saro iyo an pwedeng tukaron ni isay pa man sa nasambit na lugar. An pinaka-organisado asin aktibong grupohan nin mga taga-media iyo an Naga Press Club na pinapangenutan na depuntong Nick Prieto, Fred Tria, Ramon Tolaram, Juancio Triviṅo, Leon Palmiano Jr., Eddie Alanis, Bubby Dacer asin iba pang prominenteng pangaran sa media kadto.\nMaski nagtatarabugaan sa aere o sa mga columns sa peryodiko pero pagnagkakahilingan sa centro lalo na sa Kantong Putikon bako lang sinda nagtitirinuhan, nagkakarape-kape kundi nag-ngangarakngapan pa.\nIgwa kadtong ugali an media na taon-taon sa saindang induction kan mga opisyales asin anibersaryo kan asosasyon tinatalayop an mga opisyales kan gobyerno sa paagui nin drama sa entablado. Imbitado an mga opisyales kan gobyerno maski idtong nagkakataramaan ngirisi sana. Mayong pirikunan.\nSa heling ko an ugali kan mga taga-media sa Bikol dai man nagbago ta bakong pirikunon. Magayon an iribanan kan mga taga-media maguin kan KBP asin ATRACS kan panahon na nin Martial Law.\nAlagad kan panahon na ni Cory Aquino pakatapos kan EDSA Revolution garo nagbago an timpla kan ibang taga-media. Nagigiromdoman ko si Gumersindo B. Valladolid na-akusaran nin libelo huli ta may natuyawan siyang parehong taga-media.\nAn kaso nagdurar nin apat na taon. Dating magbararkada nagkamurunduan huli sa siring na kaso. Katapos-taposi na dismiss an kaso.\nNgonyan an dai ko maintindihan ta sige an rereklamo na gadan na kono an demokrasya, mayo nang libertad an prensa asin nawara na an libreng pagpapahayag poon pa kan magtukaw si Presidente Duterte na an Constitucion na pigsusunod iyo an ley fundamental na pighaman kan taon 1987 sa lindong ni Presidente Cory.\nAn radyo sige an burura, an TV lalo na an ABS-CBN mayong ibang target kan saindang tuyaw asin riparo kundi an Malacañang asin an Presidente mismo.\nPigpaparatuyaw ninda an Tsina alagad omaw an Amerika asin anggot sinda sa pig-aapod na independent foreign policy kan gobyerno Pilipino.\nAn gusto pati ninda pa bweluhon sana an saindang pantatsar, pagtabuga asin pagtuyaw. Pagnagsimbag an gobyerno sasabihon ninda may diktadura asin mayong freedom of the press.\nAn pagbalga nin ley nin sarong news organization bale-wala sa mga kritiko kan gobyerno, an gusto ninda pabweluhon sana tanganing may tunay daang demokrasya.\nPati an saralang paggamit nin lingwahe sa Manila iyo man an pig-aarog digdi sa provincia.\nKaya an mga importanteng isyus daing gayo natutukar nin tama asin malinaw para sa kapaka’nan kundi sa halipot asin hababaw na kaogmahan tanganing malingawan an darakulang problema na inaatubang kan nasyon, kan mga provincias, ciudades asin mga banwaan.\nAn isyu kan media dapat maintindihan bako lang na isyu kan demokrasya asin libertad sa pagpalakop nin impormasyon kundi siring man an pagsunod sa mga leyes kan nasyon saka an paggalang sa mga nanunungdan.\nSabi ngani kan sarong Amerikanong Presidente na idolo kan mga Pilipino: “Aramon ta nguna kun ano an maitatao kan tao sa gobyerno bako kun ano an maitatao kan gobyerno sa tao.”


Dakupon asin kasuhan an mga pasusuhayon - Catanduanes Tribune\nDakupon asin kasuhan an mga pasusuhayon\nNag-privilege speech palan daa si consejal Reynante Bagadiong, na makandidatong bise mayor, manongod sa soboot pinekeng resolusyon kan Sangguniang Bayan nin Virac.\nSegun daa sa contratistang consejal, dae man daa siya nag-oho na gibohan nin resolusyon an pag-augment nin fondo para sa pasueldo nin saendang mga casual, kundi an gusto niya daa sa masunod nang sesyon tocaron.\nMinaniobra daa ni Bise Alcalde Arlynn an resolusyon, na soboot ginibohan nin electronic signatures, tanganing makahabol an pambayad sa mga job order nin consejo.\nMarinas man an reparo kan consejal. Alagad sabi man kan saenyang mga kaibahan, dae na man daa nagreparo an contratista kan an mayoriya magdesisyon na aprobaran an medyos sa saendang chat group.\nCotana, pighoronan na ngona kan mga honorable an problema, lalo na ta saenda man sanang mga alalay an apektado.\nSegun sa chismosong taga-consejo, an resolusyon na pigakaribokan invuelto an pagbaryo nin un milyon hare sa training, office supplies y saro pang fondo para sa MOOE na pambayad sa mga job order employees o alalay kan mga ginagalangan.\nTa kung dae daa mangyayari ini, dae makasueldo an mga ini sa laog nin sarong bulan.\nAn dapat maisihan kan gabos, kung pila man an mga pinalaog na mga job order kan cada consejal.\nSa ngonian, dae pang dinuhor an satong espiya sa municipio alagad sabi kan iba ginatos man daa an mga pigapasueldo kan satong mga honorable.\nKung hehelingon sana sa deficit o kakulangan sa fondo kan cada consejal para sa 3rd quarter kan taon, puede nang hulaan kung sisay an mga sobra-sobra an casual na pigabayadan kan satong buwis.\nTopnotcher palan daa an beteranong consejala na si Rosie Olarte, tres cientos cuarenta y ocho mil pesos an kaipuhan tanganing mapanoan an pambayad sa casual y iba pa.\nPanduwa si consejal Robert Maullon na may dos cientos otsenta y siete mil pesos na bayadan, y pantolo si consejal Bagadiong na iguang dos cientos veinte uno mil pesos na bayadan.\nSi consejal Karen Sebastian kulang nin sisenta y seis mil pesos mantang si consejal Alipio Abundo igua man nin cincuenta y cuatro mil pesos na utang.\nAn pinakahababang bayadan si consejal Paolo Sales sa ocho mil pesos habang sinda consejal Sonny Francisco, an dae na nahiling na si consejal Toy Gianan, consejal Hazel Isidoro y consejal Faye Pastor anas pang tadang fondo.\nHalaton ta sa maabot na semana kung tigpila man sindang job order, kung haen an mga ini, kung adyan gabos sa oficina o nasa harong, sa uma, sa barangay o sa harong-harong, he! he! he!\nInaapodan an mga mahilig magkaso ning kung ano sa satong mga elegidong opisyal.\nIgua tabing mga alcalde na an pinaluwas na mga orden sa MECQ dae nagsunod sa Omnibus guidelines kan National IATF.\nMagayon na an mga pasusuhayon na mga opisyal na ini, matawan nin leksyon, bakong online kundi sa korte.\nSayang na nagretiro na si Awe y an saiyang kaibahan na si ex-future congressman baging namili man nin kakasuhan.\nPuede na cotanang sampolan an mga alcaldeng nagboot man kan saendang sadileng interpretasyon kan ley, tibaad makadeligencia pa kamo, he! he! he!\nAfuera sa salang interpretasyon kan Omnibus guidelines, marinas man cotana an nangyari sa primerong aldaw kan MECQ.\nAn problema sana, igua pa man siempreng mga suwail.\nDiyan sa saod, sobra sa mga gising kan duwang kamot an mga paratienda, parasimber, parabono y parasimit na daeng face mask o nakababa sa kimot an mascara.\nDae man siguro nasuhay kan mga goons ni alcalde Posoy diyan sa Mercado y dae pa man nin pulis na garibot magpoon alas singko nin aga.\nBawal man cotana an pagjogging sa luwas kan barangay, alagad magcapira pa man siyempreng dayo an naheling sa tinampo y boulevard harayo sa saendang paribodan.\nDapat mandakop na an kapulisan kan jefe sa cuerpo de policia nin Virac.\nKun dae, maski ibasura na an MECQ ta baging dae man sanang halaga kung dae napasunod an constituentes.\nBHERT contact tracers deserve better


Home / Bicol / Bicol News / News / Rice allocation dinoble - NFA Bicol\nRice allocation dinoble - NFA Bicol\nBicol Standard Newspaper Friday, September 07, 2018 Bicol, Bicol News, News\nLEGAZPI CITY - Pig awtorisaran kan National Food Authority (NFA) Bicol an anom na provincial offices na doblehon an alokasyon sa ipinapabakal na NFA rice, pakatapos na magrehistro na an rehiyon iyo an may pinaka halangkaw na inflation rate sa Pilipinas, na 9% kan nakaaging bulan.\nNaaraman na kabale sa mga rason kan paglangkaw kan inflation iyo an pagbago sa supply kan karne, gulay, sira asin bagas.\nSegun ki NFA Bicol Directore Henry Tristeza na an minimum na pwedeng ipabakal sa mga parokyano limang kilo na. Kun harayo an pig halean kan parabakal pwede pang dugangan an pwedeng ipabakal saiya.\nAn target kan NFA ngonian iyo an mapababa sagkod sa 4% an inflation rate sa Bicol sa laog nin tulong bulan, depende sa magiging effecto kan pagdoble kan pag release kan bagas na ipapabakal sa mercado.\nSinabi sa bareta na nag-momonitor ngonian kan sinambit na officina sa mga outlets na nagpapabakal nin NFA rice, na dapat an retail price P27 asin P32 an kada kilo. Kun maprobaran na mas mahal digdi an saindang presyo, igwa nin nakahandang kastigo, sa lindong kan kan inaapod na "one strike policy," sabi pa.\nPinara kan nasambit na opisina an paghadit na magkakaigwa nin pagkulang-kulang kan supply nin bagas, nin huli ta dakul an i-didiscargang bagas hale sa barko na nakadoong ngonian sa Tabaco Port.\nRice allocation dinoble - NFA Bicol Reviewed by Bicol Standard Newspaper on Friday, September 07, 2018 Rating: 5


Alagad bako lang an daga an sakong na araman, an oil dakulang bagay man palan na pwedeng haloon sa daga, alagad bako ani an ordinaryong oil na ginagamit ta sa satuyang pagluluto, kumpleto ini ning gabos na bitamina, minerals na kaipuhan kan satuyang hawak ini po marhay sa mga aki, gurang asin sa gabos na tao. Igwa pa nin sarong kaipuhan an sakong nadiskubre, iyo an asin (salt). An asin na akala ko sarong sangkap lang na pampalasa kan satong mga pigluluto. Kadakulon palan ning marhay na nagigibo sa buhay kang tao dahil ini may taglay na Magnesium na kaipuhan kan tao, bako lang na Magnesium, kadakol pa na minerals.\nKaya sa pagmamakulog ko, bako lang digdi sa mga taga-Bikol, kundi sa enterong kinaban. Naisip ko na kombinasiyunon ko an mga na-diskubri ko na gibuhon bolong sa COVID-19. Pinapangaranan ko ini na SOS. Alagad dae ko aram an paggibo kaini. Ta bako man akong doctor o siisay man may-pagka-aram sa siyensa. An iba pang mga explinasyon kaining sakuyang pag-analisar yaon lang digdi an pangkontra kan virus na ini, dae ta lang aram.\nTony A. Cataneo 09197751044 Mayo 18, 2020 **** Abiso: Tony bisitahon mo daw asin kaulayon mo sa orog na madaling panahon tungkol kan saimong kaisipan si Dr. Kiko Sales o si Dr. Mary Jane G. Uy o si Dr. Joey Rañola tangarig mapakinabangan.